**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Μαρτίου 2020, ημέρα Τρίτη και ώρα 13.15΄, στην Αίθουσα «Προέδρου Αθανασίου Κωνστ. Τσαλδάρη» (223) Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Σοφίας Βούλτεψη, με θέμα ημερήσιας διάταξη τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Στρατηγική αναπτυξιακή προοπτική των Οργανισμών Τοπικής Αυτοδιοίκησης, ρύθμιση ζητημάτων αρμοδιότητας Υπουργείου Εσωτερικών και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Εσωτερικών, κ. Παναγιώτης Θεοδωρικάκος, ο Υφυπουργός Εσωτερικών, κ. Θεόδωρος Λιβάνιος, ο Υφυπουργός Ψηφιακής Διακυβέρνησης, κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κούβελας Δημήτριος, Σπανάκης Βασίλειος – Παναγιώτης, Κωνσταντινίδης Ευστάθιος, Κωτσός Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Μαρκόπουλος Δημήτριος, Ταγαράς Νικόλαος, Μακρή Ζέττα, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Μαμουλάκης Χάρης, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Μανωλάκου Διαμάντω, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, βρισκόμαστε στην 4η συνεδρίαση, δηλαδή στη β΄ ανάγνωση και δίνω ευθύς αμέσως τον λόγο στους εισηγητές μας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ο Εισηγητής του Κ.Κ.Ε., ο κ. Συντυχάκης, απουσιάζει στο εξωτερικό και όταν έρθει η σειρά του, να ξέρετε ότι η τοποθέτηση θα γίνει στην Ολομέλεια και δεν θα γίνει σήμερα.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Εντάξει, κύριε συνάδελφε.

Επομένως, ας ξεκινήσουμε από τον κ. Σπίρτζη, τον Εισηγητή της Μειοψηφίας. Κύριε συνάδελφε, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Κυρία Πρόεδρε, αγαπητοί κύριοι συνάδελφοι, οι ενστάσεις που διατυπώσαμε στο αρχικό σχέδιο νόμου, αλλά και η στάση που κρατήσαμε στις προηγούμενες επιτροπές και σήμερα και η εποικοδομητική εργασία που κάναμε, προκειμένου να ανταποκριθούμε και στα προβλήματα που υπάρχουν στην Τοπική Αυτοδιοίκηση για να ξεπεραστούν προβλήματα, αλλά και στη Δημόσια Διοίκηση, μας έχει οδηγήσει στο να σας καταθέσουμε 30 τροποποιήσεις στις τροπολογίες στο κομμάτι του σχεδίου νόμου για την Τοπική Αυτοδιοίκηση και τα έχουμε ήδη καταθέσει, 11 στο κομμάτι της Δημόσιας Διοίκησης και 3 τροπολογίες που θα είναι κοινές με βουλευτές και της Ν.Δ. και ίσως και του ΚΙΝ.ΑΛ., που τις έχουμε στείλει. Συνολικά, λοιπόν, είναι 44 τροποποιήσεις του σχεδίου νόμου, που αφορούν στην Τοπική Αυτοδιοίκηση και στη Δημόσια Διοίκηση.

Δεν συζητάμε για τα άλλα τμήματα του σχεδίου νόμου που αφορούν σε άλλα Υπουργεία, αλλά για αυτά που ανέφερα πριν. Προφανώς, για να αναπτύξουμε τις 4 τροπολογίες, θα θέλαμε 4 συνεδριάσεις επιτροπών. Θα πω, όμως, τα άρθρα που για εμάς αποτελούν τα πιο σημαντικά, από αυτά που προτείνουμε και που θα καθορίσουν και τη στάση μας στην Ολομέλεια σε σχέση με το σχέδιο νόμου και την τοποθέτησή μας.

Πιο συγκεκριμένα, στο άρθρο 3 στην παράγραφο 2 προσθέτουμε, με την τροπολογία που είπαμε, να είναι υπόχρεοι οι αναπτυξιακοί οργανισμοί να αναρτούν υποχρεωτικά στο διαδίκτυο τις αποφάσεις τους και τα πεπραγμένα τους στο πρόγραμμα «Διαύγεια», αλλά και να χρησιμοποιούν τα ηλεκτρονικά συστήματα κινητής και σταθερής σύνδεσης, όπως και στην παράγραφο 5Β να προστεθεί ότι «η πρόσληψη του έκτακτου προσωπικού γίνεται υπό την εποπτεία του ΑΣΕΠ».

Στο άρθρο 3Α, το οποίο πιστεύω ότι είναι από τα σημαντικότερα άρθρα, προβλέπεται η ίδρυση ειδικών διαδημοτικών τεχνικών υπηρεσιών, με απόφαση του Υπουργού Εσωτερικών, για το διάστημα που δεν έχουμε στελεχωμένες τις τεχνικές υπηρεσίες των δήμων. Πιστεύουμε ότι μόνο με τον τρόπο αυτό μπορούμε να αντιμετωπίσουμε άμεσα προβλήματα, από δημόσιες υπηρεσίες και όχι από αναπτυξιακούς οργανισμούς, που επί της ουσίας, δεν μπορούν να είναι αναθέτουσες αρχές. Είναι έξω από το ευρωπαϊκό δίκαιο και θα δημιουργήσουν πολύ περισσότερα προβλήματα από αυτά που πάνε να θεραπεύσουν και να καλύψουν.

 Στο άρθρο 4, επίσης, έχουμε το πως μπορούμε να έχουμε την εποπτεία, την επίβλεψη των δημόσιων μελετών και έργων, από τους ΟΤΑ που δεν διαθέτουν τεχνική επάρκεια και τεχνικό προσωπικό. Εκεί, όπως καταλαβαίνετε, είναι πολύ προβληματικό να διαπιστώνεται τεχνική επάρκεια μιας τεχνικής υπηρεσίας από τον προϊστάμενο της.

 Κύριε Υπουργέ, έχουμε ένα δεδομένο. Το δεδομένο που έχουμε είναι το Π/Δ που εκδόθηκε μετά από πολύ μεγάλη διαβούλευση, τόσο με τους κοινωνικούς εταίρους και τους εκπροσώπους τους, όσο και την επεξεργασία και την έγκριση από το Σ.Τ.Ε., που έχει να κάνει με τα μητρώα των μελετητικών εταιριών και των εργοληπτικών εταιρειών.

Είναι προφανές, λοιπόν, ότι μια τεχνική υπηρεσία δεν μπορεί να είναι πίσω από αυτές τις ελάχιστες προδιαγραφές μιας ιδιωτικής εταιρίας, για συγκεκριμένο προϋπολογισμό έργου. Αν πάμε στη λογική να διαπιστώνει ο προϊστάμενος μιας τεχνικής υπηρεσίας την τεχνική της επάρκεια, είναι σχεδόν βέβαιο ότι η απόφαση αυτή θα έχει διοικητικό πρόβλημα.

 Πιστεύω, λοιπόν, ότι αν υιοθετήσετε τις αλλαγές που σας έχουμε προτείνει, μπορεί πλέον η Υπουργική Απόφαση που προβλέπεται στο ν. 4412, περί τεχνικής επάρκειας δημοσίων υπηρεσιών, να εκδοθεί. Επομένως, θα έχουμε μια ορθολογική αντιμετώπιση αυτού του θέματος.

 Το ίδιο ισχύει και για το τέλος των εδαφίων του άρθρου 4, που σας προτείνουμε πολύ συγκεκριμένες αλλαγές, για τον τρόπο που θα γίνονται οι προγραμματικές συμβάσεις, για να μην έχουμε επίσης προβλήματα στη συνέχεια.

 Στο άρθρο 5, προτείνουμε να διαγραφεί στο τέλος η φράση, «δίκτυα, αναπτυξιακοί οργανισμοί τοπικής αυτοδιοίκησης και τα δίκτυα δήμων». Το λέμε αυτό προκειμένου να μην υπάρχουν επίσης προβλήματα νομιμότητας.

 Στο άρθρο 11, - σας διαβάζω τα πιο σημαντικά από αυτά που σας έχουμε καταθέσει - με τις προτεινόμενες διατάξεις, προτείνουμε την απαλοιφή της παραγράφου 1, του άρθρου 11, που τροποποιεί τις διατάξεις της παραγράφου 8, του άρθρου 66, του ν.3852/2010, που προβλέπουν την αυτονόητη υποχρέωση της δημοτικής αρχής να διευκολύνει τη λειτουργία των δημοτικών παρατάξεων. Το θεωρούμε βασική αρχή της δημοκρατίας, μέσα σ' ένα δήμο να παρέχονται οι στοιχειώδεις, αν θέλετε, διευκολύνσεις, προκειμένου να μπορούν να λειτουργούν και οι παρατάξεις της μειοψηφίας.

 Στο άρθρο 12, προτείνουμε τη διαγραφή της παραγράφου 1, που αφορά το δικαίωμα των Οργανισμών της τοπικής αυτοδιοίκησης για τα δημοψηφίσματα. Πιστεύουμε ότι είναι κατάκτηση της κοινωνίας μας, της δημοκρατίας, των Οργανισμών Τοπικής Αυτοδιοίκησης, να μπορούν να διοργανώνουν δημοψηφίσματα.

Φαντάζομαι ότι αυτό το αντιλαμβανόμαστε όλοι. Δεν μπορούμε πραγματικά να καταλάβουμε τη σκοπιμότητα που απαγορεύονται για αυτή τη θητεία τα δημοψηφίσματα από τους οργανισμούς τοπικής αυτοδιοίκησης.

Στο εδάφιο 2 προτείνουμε τη διαγραφή της φράσης «και σύμφωνη γνώμη του οικείου Δημάρχου», αυτό είναι επίσης σημαντικό θέμα δημοκρατίας. Πώς μπορεί να παίρνει μία απόφαση το Δημοτικό Συμβούλιο και στη συνέχεια για την υλοποίηση της να προβλέπει ο νομοθέτης ότι χρειάζεται τη σύμφωνη γνώμη του δημάρχου; Είναι να απορεί κανείς γιατί έχει μπει αυτή η φράση.

Στην παράγραφο 9, επίσης του άρθρου 12, προτείνουμε να υπαχθούν στις προβλέψεις μόνο οι πράσινες γωνιές ανακύκλωσης και να διαγραφούν τα υπόλοιπα που αναφέρονται. Το λέμε αυτό, διότι έχει γίνει πολύ μεγάλη δημόσια συζήτηση για την δημιουργία ασαφειών και δυσλειτουργιών κατά την εφαρμογή αυτής της διάταξης, καθώς και υπόνοιες επιλεκτικής εύνοιας, οπότε προτείνουμε μόνο τις πράσινες γωνίες ανακύκλωσης και όχι τις υπόλοιπες προβλέψεις που υπάρχουν μιας και δεν υπάρχει και ορισμός τους. Ορισμός στην νομοθεσία υπάρχει μόνο για τις πράσινες γωνίες.

Προτείνουμε, επίσης, τη διαγραφή της παραγράφου 10. Εκεί, έχουμε το εδάφιο που επέτρεπε, επί της ουσίας, το παλιό θεσμικό πλαίσιο στους Δημάρχους των ορεινών περιοχών να μπορούν να ασκούν επαγγελματική δραστηριότητα. Αυτό τώρα προβλέπεται στο σχέδιο νόμου να μην μπορούν να ασκούν. Εμείς πιστεύουμε ότι πρέπει να μπορούν να ασκούν και Προτείνουμε, επίσης, τη διαγραφή των διατάξεων του άρθρου 16 του ν. 4483/2017 που είναι αντίθετες με τη φύση των αναπτυξιακών οργανισμών, όπως επαναπροωθούνται με το παρόν σχέδιο νόμου.

Οι διατάξεις του άρθρου 16 αφορούν τα νομικά πρόσωπα των αναπτυξιακών εταιριών και όχι τα νομικά πρόσωπα των αναπτυξιακών οργανισμών. Επισημαίνουμε πως οι αναπτυξιακοί οργανισμοί εισάγονται νομοθετικά για πρώτη φορά και δεν υπάρχει προγενέστερο νομικό πλαίσιο οπότε δεν επαναοριοθετούνται αλλά οριοθετούνται για πρώτη φορά. Πιστεύουμε, λοιπόν, ότι πρέπει οι αναπτυξιακές εταιρείες που ήδη υπάρχουν να μην οδηγηθούν σε αδιέξοδο σε σχέση με τις προβλέψεις που υπάρχουν στο άρθρο 16, αλλά να θωρακίσουμε τη λειτουργία τους με μεγαλύτερη διαφάνεια και όχι με την επί της ουσίας κατάργησή τους.

Δεν θέλω να είμαι πιο αναλυτικός σ' αυτό το θέμα, γνωρίζετε πάρα πολύ καλά ότι, από τις 50 σχεδόν αναπτυξιακές που υπάρχουν, μόνο οι δύο είναι υπέρ της συγκεκριμένης ρύθμισης, οι υπόλοιπες είναι με το να μπορούν να συνεχίσουν να υπάρχουν.

Επόμενο σημαντικό άρθρο, απ' αυτά που σας έχουμε καταθέσει ως τροπολογίες, αποτελεί για τη δημόσια διοίκηση το άρθρο 45, που αφορά τη σύνθεση του τριμελούς οργάνου της υπηρεσίας υποδοχής για μετάταξη ή απόσπαση, όπου θεωρούμε ότι πρέπει να είναι θεσμική η συγκρότηση του τριμελούς οργάνου και όχι να ορίζονται τα μέλη του κατά το δοκούν από τον αντίστοιχο Υπουργό ή Δήμαρχο.

Όσον αφορά στο άρθρο 48, για τις επιλογές Προϊσταμένων Οργανικών Μονάδων των Οργανισμών Τοπικής Αυτοδιοίκησης Α’ Βαθμού, είναι επίσης σημαντικό γιατί πρέπει, κατά τη γνώμη μας, να υπάρχει Πρόεδρος του ΣΕΠ μέλους του ΑΣΕΠ και να μην εξαιρεθεί, όπως προβλέπεται στο σχέδιο νόμου.

Τέλος, όσον αφορά στο άρθρο 76, να διαγραφεί το τελευταίο εδάφιο του άρθρου που λέει «το παρόν καταλαμβάνει και υπαλλήλους που διορίστηκαν και προσλήφθηκαν σύμφωνα με την υπ' αριθμό 3Κ/2018 προκήρυξη του ΑΣΕΠ». Είναι ένα δίκαιο αίτημα των επιτυχόντων στην προκήρυξη του ΑΣΕΠ 3Κ/2018 και πιστεύουμε ότι πρέπει να «θεραπευθεί».

Κυρία Πρόεδρε, ολοκληρώνοντας, πιστεύω ότι δεν συνηθίζεται η αντιπολίτευση να κάνει μια τέτοια συγκεκριμένη δουλειά για τη βελτίωση ενός σχέδιο νόμου. Συνήθως, αρκούμαστε σε μια γενική κριτική ακόμη και στα κατ’ άρθρων και όχι σε συγκεκριμένες τροποποιήσεις, που σας καταθέσαμε, που είναι στον αριθμό 44. Πιστεύω ότι, όπως έχει δηλώσει, ο Υπουργός θα ανταποκριθεί τουλάχιστον θετικά σε αυτές που ανέφερα στην τοποθέτησή μου, για να μπορέσουμε και εμείς να έχουμε μια ανοχή, εάν θέλετε, σε αυτό το σχέδιο νόμου που, όπως κατατέθηκε, «βγάζει τα μάτια» της Τοπικής Αυτοδιοίκησης. Δεν φέρνει διαφάνεια, δεν αντιμετωπίζει τα κρίσιμα θέματα που επικαλείται ότι έρχεται να επιλύσει και προφανώς, σε αυτά που είπα, δεν αναφέρομαι στα θέματα ιθαγένειας, που στις προηγούμενες Επιτροπές, τουλάχιστον για τα άτομα με αναπηρία και για τις ειδικές ομάδες, φαντάζομαι ότι θα υπάρχουν αλλαγές, ούτε βέβαια στα άρθρα του Υπουργείου Ψηφιακής Πολιτικής, που είμαστε αντίθετοι.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Χιονίδης.

**ΣΑΒΒΑΣ ΧΙΟΝΙΔΗΣ (Εισηγητής της Πλειοψηφίας):** Κύρια Πρόεδρε, καταρχήν, έχουν γίνει νομοτεχνικές βελτιώσεις, τις οποίες θα παρουσιάσει κ. Υπουργός, σε πολλά σημεία, ώστε να υπάρχει σύγκλιση και συναίνεση ακολουθώντας την κοινή λογική. Αυτές αφορούν είτε λεκτικές διαφοροποιήσεις είτε διαφοροποιήσεις σε σχέση με την ουσία του σχεδίου νόμου. Υπάρχει, πράγματι, μια καλή διάθεση και από τη μεριά της μείζονος αντιπολίτευσης σε συγκεκριμένους τρόπους που θα μπορούσαμε να διαχειριστούμε τα ζητήματα, ώστε να μπορέσει να γίνει κάτι καλύτερο και να έχει την ευρύτερη συναίνεση, σε σχέση τουλάχιστον σε ό,τι αφορά στο Κεφάλαιο Α’.

Θα ήθελα να παρατηρήσω μόνο στο κομμάτι της μετακίνησης, θα μπορούσε να χωρέσει ίσως, κύριε Υπουργέ, ότι στις παραμεθόριες περιοχές, άνθρωποι οι οποίοι έχουν αποσπαστεί σε παραμεθόριες περιοχές για δύο χρόνια, εφόσον είναι ΙΔΑΧ, να μπορέσουν να συνεχίσουν και να καλύπτουν θέσεις μονίμου προσωπικού. Ένα δεύτερο κομμάτι αφορά στη διαφοροποίηση και αυτό δεν μπορώ να το καταλάβω, σε σχέση με τους νομικούς συμβούλους, όπου λέμε για τον ΟΠΛ κ.λπ., να πούμε ότι σε περιπτώσεις που έχουμε ασκούντες το δικηγορικό λειτούργημα στις περιφέρειες μεν έχουν τη δυνατότητα να ασκούν την δραστηριότητά τους την ιδιωτική, αντιθέτως στους δήμους έχουν τη δέσμευση ότι πρέπει να αποφασίσει ο οικείος αποκεντρωμένος.

Όσον αφορά στο κομμάτι των ημερών αδειών, έγινε μια πραγματικά μεγάλη βελτίωση, όμως αυτό που θα πρέπει να αποφασίζεται είναι σε σχέση και με τις αποζημιώσεις και όλα τα υπόλοιπα, επειδή βαρύνουν τους προϋπολογισμός της ΚΕΔΕ και της ΕΝΠΕ, θα μπορούσαν να καθορίσουν αυτοί τις αποζημιώσεις μετακίνησης των αιρετών που είναι στα τριτοβάθμια όργανα.

Κατά τα άλλα, το σχέδιο νόμου βρίσκεται σε μια θετική κατεύθυνση. Λύνει πάρα πολλά ζητήματα, τα οποία ήταν απαίτηση της τοπικής αυτοδιοίκησης. Εναρμονίζεται στην κοινή λογική και στη λογική της διαφάνειας όσον αφορά το δημόσιο σε σχέση και με την κινητικότητα, η οποία πρέπει να λειτουργήσει σύντομα και δυναμικά, όπως, επίσης και την αξιολόγηση των προϊσταμένων.

Συμφωνούμε ότι πρέπει να υπάρχουν όλες αυτές οι βελτιώσεις που θα εξασφαλίζουν ακόμη περισσότερη διαφάνεια, ακόμη περισσότερη και καλύτερη αξιολόγηση, η οποία φαίνεται ότι προκύπτει μέσα από το νομοσχέδιο με όλες τις νομοτεχνικές βελτιώσεις. οι οποίες έγιναν.

Θέλω να αναφέρω κάτι, δεν ξέρω αν είναι εδώ κάποιος από το Υπουργείο Ψηφιακής Πολιτικής, σε σχέση με τις τοπικές επαρχιακές εφημερίδες και τις δημοσιεύσεις. Θα πρέπει να υπάρχει μια εξισορρόπηση και να αναφέρεται πανηγυρικά και στο νομό, ως μια μικρή νομοτεχνική βελτίωση, στο κομμάτι ότι θα πρέπει σαφώς να εφαρμόζεται ο νόμος, ο οποίος λέει για τα επαρχιακά μέσα, ότι δεν θα πρέπει να έχουν μια ή λίγες εφημερίδες φωτοτυπημένες, ώστε να μπορούν να είναι στο αρχείο και να δικαιούνται όλων των ευεργετημάτων, τα οποία δίνει το ελληνικό δημόσιο προς τον έντυπο τύπο τον επαρχιακό. Άρα, λοιπόν, θα πρέπει να το δούμε και αυτό, ώστε να υπάρξει ρητή αναφορά στο ισχύον πλαίσιο, πότε μπορούν οι επαρχιακές εφημερίδες πραγματικά να θεωρούνται αυτό το οποίο οφείλουν να κάνουν, δηλαδή, την ενημέρωση των συγκεκριμένων πολιτών.

Συμφωνώ, επίσης, στο άρθρο 86 με την 3Κ, όπως αναφέρθηκε και από την πλευρά του Σπίρτζη από τη μείζονα μειοψηφία, ώστε να μπορούν να προσμετρώνται αυτά τα χρόνια, τα οποία κάποιος λειτούργησε στον ίδιο σκοπό για τον ίδιο στόχο, να μετράει στην επταετία και αυτό το χρονικό διάστημα, για να μπορεί κάποιος να μετατάσσεται ή να μεταφέρεται κάπου αλλού.

Αυτά προς το παρόν, κυρία Πρόεδρε, και, από κει και πέρα, θα έχουμε τη δυνατότητα να ακούσουμε και τους υπόλοιπους συναδέλφους της μειοψηφίας για να μπορέσουμε να εκφράσουμε και περαιτέρω απόψεις για τη σύγκλιση, όσο το δυνατόν καλύτερη σύγκλιση, για να μπορέσουμε να πετύχουμε το βέλτιστο δυνατό αποτέλεσμα. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κυρίες και κύριοι συνάδελφοι, τα είπαμε στην πρώτη και στην κατ' άρθρο συζήτηση. Είναι ένα νομοσχέδιο που δεν ανταποκρίνεται σε καμία περίπτωση τον τίτλο του.

Να ξεκινήσουμε από τα βασικά. Δεν είναι ούτε η στρατηγική αναπτυξιακή πρόταση για την προοπτική των ΟΤΑ, δεν είναι ούτε αυτό που θα σώσει και θα βάλει σε μια διαφορετική ρότα την αυτοδιοίκηση στην Ελλάδα.

Είναι, για άλλη μια φορά, η εμφάνιση ενός νομοσχεδίου, μια νομοθέτηση όχι καλή, για να μην πω κακή, καθώς πρόκειται για συρραφές, ένα νομοσχέδιο σκούπα, ατάκτως ερριμένων διατάξεων και ad hoc παρεμβάσεων.

Ένα νομοσχέδιο που παρόλο μας ζητάτε να το σεβαστούμε σε κάθε περίπτωση. Θα έπρεπε να το σεβαστούμε ίσως, γιατί γέννησε κιόλας, από 24 διατάξεις τις έκανε 94 στο τέλος στη διαβούλευση, χωρίς κανείς να καταλάβει πώς είναι δυνατόν αυτό μέσα σε ελάχιστες μέρες να συμβεί. Το καταφέρατε, όμως, και αυτό.

Εμείς, όμως, οι άνθρωποι κυρίως που προέρχονται από τον χώρο της αυτοδιοίκησης, επειδή βλέπουμε πάντοτε με πολύ μεγάλο σεβασμό την προσπάθεια που γίνεται προκειμένου να πάμε ένα βήμα προς τα εμπρός τον τρόπο με τον οποίο λειτουργούν οι τοπικές κοινωνίες και το πώς ακριβώς το σύστημα βοηθάει να εκφράζονται και να λειτουργούν, είμαστε σε κατεύθυνση απόλυτης συνεννόησης για πράγματα τα οποία μπορούμε να συνεννοηθούμε, αλλά θα πούμε και τις κόκκινες γραμμές μας, εκεί που εσείς δεν φαίνεται ότι υποχωρείτε.

Ξεκινώντας το 1ο κεφάλαιο, για τη στρατηγική ανάπτυξη και προοπτική των ΟΤΑ, απορία δημιουργεί στον απλό αναγνώστη το γεγονός ότι με το άρθρο 1, δημιουργείται μια Επιτροπή Αναπτυξιακού Σχεδιασμού Τοπικού και Περιφερειακού επιπέδου. Της δίνετε ένα διαφορετικό όνομα- υπήρχε αυτή η Επιτροπή- τώρα την μετονομάζετε Επιτροπή Παρακολούθησης και Υλοποίησης Ολικού και Αναπτυξιακού Σχεδιασμού Τοπικού και Περιφερειακού Επιπέδου, που προστέθηκε ως άρθρο 266(α) στον «Καλλικράτη» με το άρθρο 177 του «Κλεισθένη», θυμίζω.

Αν ψάξουμε να βρούμε πολιτικό ενδιαφέρον στη συγκεκριμένη διάταξη δεν θα βρούμε. Τροποποιείτε μερικώς το αντικείμενο της Επιτροπής και είναι η μοναδική αφορμή για να δώσετε ένα καινούργιο τίτλο. Ρυθμίζετε με την νέα διάταξη τις αρμοδιότητες, που προσέξτε τι κάνετε: Αυτές τις αρμοδιότητες είχατε τη δυνατότητα να τις ρυθμίζετε με την προηγούμενη διάταξη που έλεγε ότι απλώς με εξουσιοδότηση εκδίδεται μία ΚΥΑ, μια Κοινή Υπουργική Απόφαση. Αντί, λοιπόν, να εκδώσετε μια ΚΥΑ παραθέτετε όλες τις ρυθμίσεις που η ΚΥΑ αυτή θα είχε. Αυτό το λέω και εμμένω σε αυτή την πρώτη διάταξη του άρθρου 1 για να καταδείξει τον τρόπο με τον οποίο σκέφτεστε. Η καλή νομοθέτηση, όμως, πρέπει να έχει πάνω απ' όλα τον χαρακτήρα της σκοπιμότητας, τον χαρακτήρα, σε τι αποσκοπεί, του τι εξυπηρετεί και εάν πληροί τις προϋποθέσεις να είναι μια σύγχρονη και αποτελεσματική διάταξη για τους ΟΤΑ. Αυτό, λοιπόν, στο άρθρο 1, δεν το βλέπουμε.

Στο άρθρο 2, σε ό,τι αφορά την τεχνική βοήθεια, που τουλάχιστον, από την πλευρά του ο κ. Υπουργός- παρακολούθησα τις δηλώσεις του πολλές μέρες τώρα- είναι μια διάταξη την οποία τη δίνει πολύ μεγάλη επικοινωνιακή έμφαση, όμως, ορισμένες μόνο διατάξεις της νομοθεσίας περί δημοσίων συμβάσεων εφαρμόζονται εδώ στις συγκεκριμένες συμβάσεις και αναθέσεις. Εμείς διαφωνούμε κάθετα με τα «παράθυρα» που αφήνετε για τις κατά παρέκκλιση αναθέσεις και συμβάσεις. Δεν έχετε λόγο να το κάνετε αυτό και δεν μας δίνετε και καμία αιτιολογία, ούτε βάζετε επείγοντα ζητήματα, επειγόντως χαρακτήρα, προκειμένου να διαφυλάξει και κάτι. Τι, αλήθεια;

Στο άρθρο 3, με τους αναπτυξιακούς ΟΤΑ για τους οποίες, επίσης έχετε δώσει τη μάχη της επικοινωνίας και μάλιστα, στην «πρώτη γραμμή». Οι Αναπτυξιακοί Οργανισμοί Τοπικής Αυτοδιοίκησης δεν είναι κάτι καινούργιο. Είναι ουσιαστικά οι αναπτυξιακές εταιρίες των ΟΤΑ. Ως γενική αρχή είναι άμεσα αναγκαία η απλοποίηση και επιτάχυνση των γραφειοκρατικών λειτουργιών εντός ΟΤΑ. Όχι η διερεύνηση με ποιους τρόπους θα κάνουμε είναι γραφειοκρατία μεγαλύτερη, μέσω σχημάτων, μάλιστα, ιδιωτικού δικαίου, εντός του συστήματος αλλά εκτός των υπαρχουσών δομών των δήμων. Γιατί έτσι, από την «πίσω πόρτα» προβλέπεται η μη συμμετοχή του ΑΣΕΠ στη διαδικασία. Σας θυμίζω, ότι ρητά στη διάταξη αναφέρεται, ότι το έκτακτο προσωπικό θα αποφασίζεται και θα επιλέγεται αποκλειστικά από το Δ.Σ., με τον ΑΣΕΠ να έχει έναν ρόλο απλού επόπτη χωρίς συγκεκριμένο ρόλο. «Ποδοπατήται», έτσι, γιατί είναι ακόμα φορά η έννοια της αξιοκρατίας και των ίσων ευκαιριών. Πάρτε το πίσω.

Στα άρθρα 4 και 5, με την ανάθεση σύναψης εποπτείας και επίβλεψης δημοσίων μελετών και έργων από ΟΤΑ που δεν διαθέτουν τεχνική επάρκεια και τεχνικό προσωπικό, υποστήριξη τεχνικών υπηρεσιών και υπηρεσιών δόμησης των ΟΤΑ, αποτελούν την «σημαία» σας, επίσης, για τον κ. Υπουργό και είναι θετικές για την άμεση εφαρμογή τους. Ταυτόχρονα, όμως, ζητάμε την ταχεία δρομολόγηση των διαδικασιών στελέχωσης της αυτοδιοίκησης με μόνιμο προσωπικό συναφών ειδικοτήτων. Λέτε στην Αιτιολογική Έκθεση για το προσέξατε μου έκανε εντύπωση, ότι η πρόβλεψή σας είναι 1629 μηχανικοί σε ορίζοντα τετραετίας, όμως δεν έχουμε δει δημόσια ακόμη καμία κίνηση έναρξης υλοποίησης αυτής της αναφοράς, ούτε καν συζήτηση με τους ΟΤΑ έχετε κάνει. Δηλώνουν όλοι πλήρη άγνοια.

Στο άρθρο 6, με την άσκηση αρμοδιοτήτων από τους δήμους και λήξη της διοικητικής υποστήριξης. Εδώ είναι «τι είχες Γιάννη, τι είχα πάντα». Για πολλοστή φορά, η λήξη της διοικητικής υποστήριξης παρατάθηκε από 1/1/2020 και τώρα πάλι παρατείνεται μέχρι 1/7/2020.

Η έναρξη προϋποθέτει στήριξη Αυτοδιοίκησης και δράσεις ενίσχυσης. Δυστυχώς, δεν λύνεται, όπως και εσείς ξέρετε, με γιατροσόφια, με προγραμματικές συμβάσεις με την ΕΕΤΑ, όπως ορίζει το άρθρο 5, δηλαδή, πρακτικά με άσκηση αρμοδιοτήτων μέσω αμέτρητων αναθέσεων σε ιδιώτες, αμέτρητες αναθέσεις σε ιδιώτες κάνετε.

Για το μητρώο δεδομένων της Τοπικής Αυτοδιοίκησης, κάναμε και ένα ερώτημα στη δεύτερη συζήτηση στον κ. Υπουργό. Η πλήρης λεπτομέρεια των δεδομένων των Ο.Τ.Α., τόσο των οικονομικών με τον κόμβο διαλειτουργικότητας, αλλά και με τα διοικητικά, με τις απογραφές, κλπ., ο έλεγχος, λοιπόν, έχει φτάσει σε ένα τέτοιο βαθμό πια, που δεν είναι υπερβολή ότι τα περισσότερα στοιχεία πρώτα τα βλέπει το Υπουργείο και μετά τα βλέπουν τα δημοτικά συμβούλια.

Πρέπει να μας εξηγήσετε πειστικά, δεν έκανε καμία αναφορά ο κ. Υπουργός την προηγούμενη φορά, τι πραγματικά συνεισφέρει ένα ακόμη μητρώο. Πως μας το δίνετε, για ποιο λόγο δημιουργείται και τι ακριβώς προσθέτει. Η σύνδεση με τη διαύγεια στο β΄ εδάφιο της παρ. 2, προκαλεί ένα προβληματισμό σε εμάς, για το αν στη πράξη θα ανοίξει δυνατότητα καθυστερήσεων και αναβολών στις αναρτήσεις αποφάσεων στη διαύγεια. Έχουμε απόλυτη διαφωνία και επιφυλάξεις σε αυτό, για το τι μας φέρνετε και για ποια ακριβώς διάταξη εσείς συζητάτε.

Στο κεφάλαιο Β, τις διατάξεις μένουμε στους Ο.Τ.Α. την εύρυθμη λειτουργία των οργανισμών της Τοπικής Αυτοδιοίκησης. Βάζετε με το άρθρο 10 ρύθμιση θεμάτων οικονομικής λειτουργίας των δήμων οι περισσότερες διατάξεις είναι στη θετική κατεύθυνση, δεν είναι ευελιξία δημοσιονομικής διαχείρισης πραγματικά, όμως, στην παρ. 2, όπου υπάρχει παύση ποινικών και πειθαρχικών διώξεων σε βάρος των αιρετών και υπαλλήλων διάθεσης του αρχείου των υποθέσεων, θα πρέπει να διευκρινιστεί και αποτελεί και αίτημα των αυτοδιοίκητων. Πρέπει να διευκρινιστεί το βάθος του χρόνου που γίνεται αυτό και αν αφορά όλες τις υποθέσεις και εκκρεμότητες που υπάρχουν.

Στο άρθρο 11, με τις τροποποιήσεις που επιφέρετε στο νόμο 3852/2010, υπάρχει ένα σοβαρότατο έλλειμμα σεβασμού και δημοκρατίας. Σαν το νερό κάτω από το χαλί, περνάτε καταρχήν, την υποχρέωση των δημοτικών αρχών που μέχρι τώρα ήταν υποχρέωση να παραχωρεί γραφεία στην γραμματεία και γραμματεία στις δημοτικές παρατάξεις τώρα τη μετατρέπετε σε δυνατότητα, κατά το δοκούν δηλαδή και μάλιστα στην απόλυτη ευχέρεια της πλειοψηφίας δημοτικής αρχής. Αυτό, μας βρίσκει απόλυτα αντίθετους. Δεν είναι δυνατόν σε κάθε δημοτική αρχή, να δίνεται αυτή η δυνατότητα να λέει ότι δεν έχω χώρο και υπαλλήλους και έτσι να μην υπάρχει ούτε ένας στοιχειώδης υποστηρικτικός μηχανισμός στις δημοτικές παρατάξεις της Αντιπολίτευσης. Έλλειμμα σεβασμού, έλλειμμα δημοκρατίας επαναλαμβάνω.

Ερχόμαστε στη διάταξη, σας τα είπα και την προηγούμενη φορά, για τον αριθμό των θεματικών Αντιπεριφερειαρχών από 6 σε 8. Στην αιτιολογική σας έκθεση, δε λέτε κουβέντα για ποιο λόγο τους 6 τους κάνατε 8. Οι άνθρωποι, ούτως ή άλλως, αρμοδιότητες δεν έχουν στην πλειοψηφία τους. Είναι ένας θεσμός, ένας ρόλος που στο συγκεντρωτικό σύστημα, με το οποίο λειτουργούν οι αρχές, επειδή ακριβώς έτσι λειτουργεί και το σύστημα, δυστυχώς, φορτώνετε με δαπάνη 1,4 εκατ. €, δεν εξηγείτε για ποιο λόγο τους δημιουργείτε, δίνετε τη δυνατότητα να επιλέγει ο Περιφερειάρχης από όλες τις παρατάξεις τους Αντιπεριφερειάρχες του, που εν πρώτοις, αυτό δείχνει και δημοκρατικό, αλλά, με μια δεύτερη και καλή ανάγνωση, καταλαβαίνει κανείς ότι εδώ υποδηλώνεται και μια πολιτική συναλλαγή, με την οποία εμείς διαφωνούμε απολύτως.

Επίσης, δεν μας λέτε, ποιος σας το ζητάει στην Αιτιολογική Έκθεση.

Ακόμη, δεν μας λέτε τι θέλει να το κάνει.

Επίσης, ρυθμίζετε και θεσπίζετε την εθελοντική παροχή υπηρεσιών από αιρετούς στην υπηρεσία. Αμφιλεγόμενη η ρύθμιση, κακογραμμένη και πρακτικά μπορεί να προκαλέσει σωρεία προβλημάτων.

Σε ό,τι αφορά το άρθρο 12, προβλέπετε τη σύσταση και πάλι ειδικών συνεργατών στους φορείς διαχείρισης στερεών αποβλήτων. Πάλι με τη μέθοδο που λέτε, πάλι με ανάθεση, πάλι με ιδιωτική συμφωνία.

Επίσης, σε ό,τι αφορά τοn θεσμό του άμισθου ειδικού συμβούλου για την επικουρία Δημάρχων και Αντιπεριφερειαρχών. Άμισθος σύμβουλος; Η παροχή και εδώ εθελοντικής εργασίας σε ό,τι αφορά το νομικό καθεστώς της χώρας δεν υπάρχει.

Επίσης, σε ό,τι αφορά το άρθρο 12, παράγραφος 9. Σας είπαμε, κύριε Υπουργέ, να το πάρετε αυτό πίσω. Είναι μια φωτογραφική διάταξη με την οποία δίνετε τη δυνατότητα, εκτός κάθε πολεοδομικής και τεχνικής προϋπόθεσης, να δημιουργούνται γωνιές ανακύκλωσης με ανάθεση σε συγκεκριμένες εταιρείες. Αυτό έχει ήδη καταγγελθεί από δήμους. Τι να σας πούμε τώρα; Να φέρουμε και τα φυλλάδια; Να σας φέρουμε και τα δημοσιεύματα; Να σας φέρουμε δημοσίευμα για να δείτε ότι περιφρούρησαν την πλατεία που στήθηκε το συγκεκριμένο οι κάτοικοι της περιοχής; Πρέπει να σας το πούμε αυτό; Αφού το ξέρετε κι εσείς.

Σε ό,τι αφορά το άρθρο 13, δηλαδή, τις ημέρες μετακίνησης και τα εκτός έδρας αιρετών. Για τα εκτός έδρας, υπογράφει ο Υπουργός, τελικά μετά τις 60 ημέρες.

Σας θυμίζω ότι στην προηγούμενη διάταξη, μέχρι τις 60 ημέρες υπήρχε και διαβάθμιση αμέσως μετά.

Εμείς δεν διαφωνούμε με τη ρύθμιση, ότι αποκαθιστά μια αδικία, όμως, τώρα δεν υπάρχει κανένα όριο και αυτό πρέπει να το επισημάνουμε. Τελικά, υπάρχει όριο στις μετακινήσεις; Αναφέρομαι στο άρθρο 13, είναι ένα ερώτημα, κύριε Υπουργέ, περιμένω την απάντησή σας.

Σε ό,τι αφορά το άρθρο 17, την παράλληλη άσκηση αρμοδιοτήτων. Θα ήθελα να κάνω ένα σχόλιο. Η ιδέα της παράλληλης άσκησης αρμοδιοτήτων χρειάζεται να προσεγγιστεί με ιδιαίτερη προσοχή και με μια επιφυλακτικότητα, για το πώς θα λειτουργήσει ο θεσμός. Ορατός κίνδυνος στην πράξη είναι να εντείνει ακόμη περισσότερο τον σημερινό λαβύρινθο αναζήτησης υπευθύνου. Χρειάζονται ασφαλιστικές δικλίδες που δεν έχετε, ώστε η παράλληλη άσκηση να μην οδηγήσει τελικά σε μία άσκηση. Απαιτείται ασφάλεια, σαφήνεια, δίκαιο για κάθε πολίτη, αλλά και κάθε εργαζόμενο.

Σε ό,τι αφορά το πρόγραμμα πρόληψης στο σπίτι. Μας βρίσκει σύμφωνους, είναι σε θετική κατεύθυνση.

Σε ό,τι αφορά την παράγραφο 5 του άρθρου, όμως, η διαδικασία σύναψης γίνεται κατά παρέκκλιση κάθε γενικής και ειδικής διάταξης. Τι εννοείτε; Θέλουμε να μας πείτε τι εννοείτε, όχι παρεκκλίσεις τέτοιου είδους, όπως είχατε και παραπάνω. Θέλουμε να τηρηθεί πλήρως η σχετική νομοθεσία και, βεβαίως, να βελτιωθεί.

Σε ό,τι αφορά άρθρο 19, για τους δημοσιογράφους, τα έχουμε πει στην προηγούμενη συνεδρίαση.

Σε ό,τι αφορά το άρθρο 20, για το Μητρώο Φιλοζωικών Σωματείων και Ενώσεων. Ο Πρωθυπουργός, στην ΔΕΘ, υποσχέθηκε ένα συνολικό νομοθετικό πλαίσιο και έχω μάλιστα και τη δήλωσή του αυτή τη στιγμή μπροστά μου, το οποίο αφορά τα ζώα συντροφιάς. Αυτό έχει μείνει ακόμη στα λόγια. Οι φιλοζωικοί σύλλογοι λένε ότι αντί να εργαστείτε, στην ουσία, φτιάχνετε απλώς μητρώα και μάλιστα έχετε και πολύ υλικό. Η ΚΕΔΕ είχε προβεί σε επεξεργασία συγκεκριμένων προτάσεων για την τροποποίηση του θεσμικού πλαισίου, τις οποίες δεν βλέπουμε να τις έχετε συμπεριλάβει στη νομοθεσία και ούτε άλλη ειδική νομοθεσία κάνατε.

Κυρία Πρόεδρε, επιλέγω να τοποθετηθώ μόνον στα πιο σημαντικά.

Τώρα, θα ήθελα να τοποθετηθώ στη ρύθμιση των θεμάτων περί ιθαγένειας.

Περιμένουμε, εδώ, κύριε Υπουργέ, να φέρετε όλες τις παρατηρήσεις που είχαμε κάνει στην κατ' άρθρο συζήτηση και κυρίως σε ό,τι αφορά την αναστολή για το εξάμηνο, την εφαρμογή του άρθρου 32 του ν.4604/2019, που είχε μεταρρυθμίσει τη διαδικασία εξακρίβωσης των ουσιαστικών προϋποθέσεων πολιτογράφησης.

Πρέπει να μας πείτε, τι θα κάνετε με αυτό;

Πάγωμα αγνώστου αριθμού εκκρεμών αιτήσεων πολιτογράφησης, ανεξάρτητα από το σημείο, στο οποίο είχε φτάσει η καθεμία;

Δηλαδή, μπορεί να επέκειτο και η συναίνεση, μετά από πάρα πολλά χρόνια και για αυτές τις διαδικασίες να έχουμε πάγωμα; Και αυτό;

Επίσης, σε ό,τι αφορά το άρθρο 42, τις καταργούμενες διατάξεις.

Δεν ξέρω εάν δεν το άκουσα ή μπορεί να το είπατε, κύριε Υπουργέ, γιατί άργησα να προσέλθω στην αίθουσα, δηλαδή, για τις διατάξεις που έδιναν πρόσβαση στην ιθαγένεια σε ανήλικα τέκνα μεταναστών με αναπηρία πάνω από 80% και σε Ρομά που, ενώ ζουν πάρα πολλά χρόνια στη χώρα μας, δεν είχαν δημοτολογηθεί ή δεν είχαν ιθαγένεια, όντας στην πράξη ανιθαγενείς. Σ’ αυτό, περιμένουμε να ακούσουμε την απάντησή σας, έτσι όπως ακριβώς το θέσαμε.

Ένα σχόλιο θα ήθελα να κάνω μόνο. Τα είπαμε την προηγούμενη φορά με εκτενή τρόπο σε ό,τι αφορά την επιλογή των προϊσταμένων, τη ρύθμιση θεμάτων προσωπικού και τις αντικαταστάσεις που φέρατε σε ό,τι αφορά τα θέματα ανθρώπινου δυναμικού της Δημόσιας Διοίκησης.

Το Κίνημα Αλλαγής προτείνει να τεθεί ασφαλιστική δικλίδα, ώστε κάθε σύστημα επιλογής προϊσταμένου, να μην μπορεί να τροποποιηθεί αν δεν έχει εφαρμοσθεί τουλάχιστον μία φορά και σε κάθε περίπτωση, εάν δεν έχουν παρέλθει πέντε έτη από τη θέση του σε ισχύει. Δεν είναι δυνατόν, κάθε φορά που αλλάζει το σύστημα, κάθε φορά να αλλάζει ο τρόπος με τον οποίο υπολογίζονται τα προσόντα, δίνονται οι δυνατότητες, αναδεικνύονται τα πρόσωπα.

Εμείς προτείνουμε μια λύση που θα επιφέρει «εργασιακή ειρήνη», ισορροπία και εμπιστοσύνη στην δημοσιοϋπαλληλία, με συνέπεια να αυξηθεί η παραγωγικότητα και η αποτελεσματικότητα των δημοσίων υπηρεσιών. Με το σύστημα το οποίο φέρνετε αυτή τη στιγμή και με τον τρόπο του υπολογισμού που εσείς δίνετε, τι δημιουργείται; Ο κάθε προϊστάμενος, να φοβάται τον υφιστάμενο του. Να φοβάται, ότι θα αναρριχηθεί στη θέση του, ότι σε πολύ λίγο, ένα νέο σύστημα θα τον κάνει στην θέση του και συνεπώς, δεν αποκεντρώνει αρμοδιότητες, δεν αναθέτει καθήκοντα, με αποτέλεσμα να έχουμε μια ανάπηρη στην πραγματικότητα δημόσια διοίκηση, η οποία πολύ λίγα προσφέρει και η οποία δεν μπορεί να αποδεσμευτεί από τα ίδια τα δεσμά από τις φτιάχνουμε εμείς.

Έχουμε μια υποχρέωση λοιπόν, την ιστορία αυτή να την προχωρήσουμε παραπάνω. Έχουμε μια υποχρέωση, τα πράγματα να τα δούμε πιο ανοιχτά. Ευχαριστώ πολύ.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Το Κομμουνιστικό Κόμμα Ελλάδος είπαμε ότι θα τοποθετηθεί στην Ολομέλεια. Επομένως, τον λόγο έχει ο Ειδικός Αγορητής της Ελληνικής Λύσης, ο κ. Κωνσταντίνος Χήτας.

 **ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Κύριοι Υπουργοί, στην προηγούμενη συνεδρίαση της Επιτροπής μας ανέπτυξα τις θεματικές και τα προβλήματα βεβαίως που προκύπτουν σε πολλά άρθρα του νομοσχεδίου. Σήμερα, θα ήθελα να επισημάνω κάποια πράγματα.

 Κατ' αρχάς, αν μιλάμε για αναπτυξιακή πολιτική, θα πρέπει να μιλάμε για συγκεκριμένη στρατηγική. Για συγκεκριμένους στόχους, οι οποίοι στηρίζονται στις πραγματικές ανάγκες των ΟΤΑ και της Ελληνικής κοινωνίας που προκύπτουν από αυτές. Οι εξαγγελίες, οι υποσχέσεις, οι κολακείες και οι χάρες αν θέλετε, δεν έχουν καμία θέση σε μια αναπτυξιακή στρατηγική και φυσικά, ούτε αρκούν, ούτε λύνουν τα προβλήματα της τοπικής αυτοδιοίκησης.

 Από τότε που αναλάβατε, κύριοι Υπουργοί, διατυμπανίζετε, με κάθε ευκαιρία, ότι είστε οι σωτήρες, ότι θα λύσετε τα προβλήματα του τόπου, ότι έχετε φέρει τόσα νομοσχέδια που τα βαφτίσατε και αναπτυξιακά, με πολλές φορές άσχετες τροπολογίες, πράξεις νομοθετικού περιεχομένου και τόσα άλλα, ελλείψει σχεδίου, χωρίς οργάνωση, χωρίς στρατηγική και αλλάζετε κάθε τόσο τη νομοθεσία. Καταργείτε υπουργεία, ξανασυστήνετε υπουργεία, μπερδεύετε αρμοδιότητες, με αποτέλεσμα να μην μπορούν στο τέλος να αποδοθούν και ευθύνες σε κανέναν.

 Τι έχετε καταφέρει με όλα αυτά; Τίποτα το ιδιαίτερο. Αδιάψευστος μάρτυρας των όσων λέω, κύριοι Υπουργοί, είναι οι εξελίξεις δυστυχώς. Που, για άλλη μια φορά, αντί να προλάβουμε τις εξελίξεις, αντί να προλάβετε τις εξελίξεις, με άμεσα και υλοποιήσιμα μέτρα, μας αναγκάζετε να τρέχουμε πίσω από τις εξελίξεις και το κυριότερο, να απειλείται ξεκάθαρα και η εθνική μας κυριαρχία.

Όλοι, τις τελευταίες μέρες, έχουμε γίνει μάρτυρες όσων συμβαίνουν στα Ελληνικά μας νησιά για παράδειγμα. Αν και δεν μου αρέσει να το λέω συνέχεια, με αναγκάζετε να το πω. Σας τα λέγαμε. Το κόμμα μας, από την πρώτη στιγμή, φώναζε ότι χρειάζονται πράξεις και όχι ωραία λόγια με κενές υποσχέσεις. Πράξεις. Σας δίναμε λύσεις, δεν τις ακούσατε, δεν μας πιστέψετε, πολλές φορές μας υποτιμήσατε. Πολλές φορές, φυσικά, δεν ακούσατε καν αυτά που λέγαμε και ιδού το αποτέλεσμα της πολιτικής σας. Η κατάσταση να είναι εφιαλτική στα νησιά, η εικόνα στον Έβρο εκρηκτική και εσείς συνεχίζετε. Πιστεύετε ότι θα ρίξετε στάχτη στα μάτια του ελληνικού λαού, στους νησιώτες και τους ακρίτες με το να μοιράζετε προγράμματα, θέσεις και διευκολύνσεις στους φορείς της τοπικής αυτοδιοίκησης.

Γιατί το συνδέω και καταλήγω εκεί; Αυτό δεν είναι αναπτυξιακή στρατηγική. Είναι σκοπιμότητες, μικροπολιτικές και καθαρά κομματικές. Οι έννοιες αριστεία, αξιοκρατία, διαφάνεια, είναι τελείως άγνωστες και υπάρχουν πάρα πολλά παραδείγματα. Το σύστημα κινητικότητας στο δημόσιο π.χ. το έχετε κάνει λάστιχο. Το χρησιμοποιείτε κάθε φορά κατά το δοκούν, χωρίς πραγματικά να ενδιαφέρεστε για την ορθή διαχείριση του ανθρώπινου δυναμικού, ενώ θα μπορούσε να ήταν ένα ευέλικτο εργαλείο που θα μπορούσε να λύσει προβλήματα υπηρεσιών και εργαζομένων. Ωστόσο, με τον τρόπο που το χειρίζεστε, το μόνο που πετυχαίνετε είναι να βολεύετε τους λίγους δικούς σας και μάλλον να ταλαιπωρείτε τους περισσότερους.

Το είχαμε πει και την προηγούμενη φορά, θα το επαναλάβω και τώρα, είμαστε ίσως η μόνη ευρωπαϊκή χώρα, που συντηρεί μια τόσο άκαμπτη, μια κάθετη και γραφειοκρατική οργάνωση στη δημόσια διοίκηση και θα γίνω συγκεκριμένος.

Στο Πρώτο Κεφάλαιο του νομοσχεδίου εισάγεται εκ νέου και αναβαθμίζεται ο θεσμός των Αναπτυξιακών Οργανισμών Τοπικής Αυτοδιοίκησης. Ουσιαστικά, λοιπόν, μιλάμε για ανώνυμες εταιρείες, που πρακτικά θα αντικαταστήσουν τις τεχνικές υπηρεσίες του δήμου. Γιατί αλήθεια θα πρέπει να αντικατασταθούν με αυτόν τον τρόπο οι τεχνικές υπηρεσίες του δήμου; Έγινε κάποια αξιολόγηση και κρίθηκαν ανεπαρκείς; Ποια είναι η λογική πίσω από αυτή την αλλαγή;

Σχετικά με τα υπαρκτά προβλήματα υποστελέχωσης των ΟΤΑ Α΄ και Β΄ βαθμού, που μπορούν να επιλυθούν με προσλήψεις προσωπικού και με την κάλυψη των πάγιων αναγκών από μόνιμες και σταθερές θέσεις εργασίας και όχι με ανάθεση αρμοδιοτήτων.

Στο Κεφάλαιο 5 «Ρύθμιση Θεμάτων Ανθρώπινου Δυναμικού Δημόσιας Διοίκησης», η ελεύθερη επιλογή προϊσταμένων οργανικών μονάδων είναι αναμφίβολα μια διάταξη που είτε πρέπει να διευκρινιστεί περισσότερο είτε να αλλαχθεί. Τι σημαίνει αλήθεια ελεύθερη επιλογή προϊσταμένων; Επίσης, τα κριτήρια μοριοδότησης θέλουν πάρα πολύ προσοχή, το έχουμε δει πάρα πολλές φορές το έργο αυτό με τις μοριοδοτήσεις, που ευνοούν «φωτογραφικά» ανθρώπους και με τον ίδιο τρόπο, «φωτογραφικά» πάλι, αποκλείουν κάποιους άλλους.

Επίσης, η συνέντευξη είναι ένα εργαλείο αξιολόγησης της συγκρότησης της προσωπικότητας του κάθε υποψηφίου, πέρα από το πτυχίο που μπορεί να έχει ή οτιδήποτε άλλο. Η συνέντευξη μάς δίνει κάτι παραπάνω, είναι ο καλύτερος τρόπος και όταν χρησιμοποιείται σωστά συμπληρώνει και την εικόνα.

Κύριε Υπουργέ, θα ήθελα την προσοχή σας για ένα θέμα πάρα πολύ σημαντικό και πολύ ευαίσθητο, που αφορά στις ειδικές άδειες για τους δημοσίους υπαλλήλους και δεν μπορώ, παρά να μην αναφερθώ σε ένα υπόμνημα που μου έστειλε, όπως και σε εσάς, κύριε Θεοδωρικάκο, ο Πανελλήνιος Σύλλογος Ατόμων με Μεσογειακή Αναιμία, το οποίο και θα καταθέσω στα πρακτικά, όταν τελειώσω την τοποθέτησή μου.

Ο Σύλλογος, όπως και εγώ φυσικά, διερωτάται, γιατί περιορίζετε τις ημέρες αιμοδοσίας σε 4 ανά έτος και μέσα σε αυτές τις μέρες είναι και οι άδειες για τις λήψεις αιμοπεταλίων. Από τη στιγμή που, ούτως ή άλλως, είναι περιορισμένες οι φορές ανά έτος που μπορεί ένας αιμοδότης να δώσει αίμα ή αιμοπετάλια, ρυθμίζετε με ειδική διάταξη αριθμητικά της άλλες αιμοδοσίες, για ποιο λόγο τις μειώνετε;

Δεν νομίζω ότι χρειάζεται να αναπτύξω το πόσο ανάγκη σε αίμα έχει η χώρα μας, αυτάρκεις δεν είμαστε και το ποσοστό εισαγωγής αίματος είναι πάρα πολύ μεγάλο. Γιατί θέλετε ουσιαστικά να το καταργήσετε; Η παροχή της ειδικής άδειας αποτελεί ένα είδος κινήτρου για τους δημοσίους υπαλλήλους, θα πείτε ότι πολλές φορές γίνεται κατάχρηση, όμως να δούμε την ουσία, γιατί οι άνθρωποι του Πανελλήνιου Συλλόγου Πασχόντων από Μεσογειακή Αναιμία κρούουν τον κώδωνα του κινδύνου και νομίζω ότι πρέπει να το ξαναδούμε αυτό το θέμα.

Τα αιμοπετάλια είναι μια ειδική διαδικασία αιμοδοσίας, που διαρκεί μία με δύο ώρες, λόγω του χρόνου που απαιτείται για το διαχωρισμό και οι συνάνθρωποί μας έχουν μεγάλη ανάγκη από αιμοπετάλια. Άποψη μας είναι, ότι έπρεπε να προβλέψετε μια ειδική κατηγορία για τα αιμοπετάλια, να δίνετε περισσότερα κίνητρα για αιμοδοσία γενικώς και όχι λιγότερα. Είναι γνωστό ότι οι πάσχοντες από μεσογειακή αναιμία έρχονται αντιμέτωποι στην καθημερινότητά τους με πάρα πολλά προβλήματα και στον εργασιακό τους χώρο. Εμείς δεν πρέπει να τους δημιουργούμε παραπάνω, πρέπει να τους δίνουμε λύσεις.

Κύριε Υπουργέ, έχουμε μια ευκαιρία μπροστά μας να το λάβουμε υπόψη μας και να δώσουμε λύσεις τους ανθρώπους αυτούς, που με το υπόμνημα τους επισημαίνουν τα έντονα προβλήματα που αντιμετωπίζουν.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, εξαρχής εκφράσαμε τις ενστάσεις και τις αμφιβολίες μας, κυρίως για τους λόγους που οδήγησαν στη ριζική αλλαγή του σχεδίου νόμου για την ανάπτυξη των ΟΤΑ, φέρνοντας το έτσι από την αρχική μορφή των περίπου 27 άρθρων της διαβούλευσης στα 94 άρθρα, που φτάσαμε να έχουμε στα χέρια μας μια συζήτηση.

Επισημάναμε, επίσης, τα προβληματικά σημεία για εμάς αρκετών διατάξεων, όπως και τα σημεία που θεωρούσαμε πως χρειάζονται διευκρίνιση, αλλά και κάποια αρκετά θετικά άλλων άρθρων.

Για παράδειγμα, συνεχίζουμε να θεωρούμε πως χρειάζονται επιπλέον πληροφορίες αναφορικά με τους ιδιωτικούς φορείς που μπορούν να αναλάβουν την ανάπτυξη και την εκπόνηση προγραμμάτων, σύμφωνα με τα προβλεπόμενα στο άρθρο 2.

Έντονες ενστάσεις είχαμε και συνεχίζουμε να έχουμε σχετικά με τους υπό σύσταση αναπτυξιακούς Οργανισμούς Τοπικής Αυτοδιοίκησης, την μορφή εταιρίας που αυτοί θα έχουν, τον αθέμιτο ανταγωνισμό που αναμφίβολα θα δημιουργηθεί με τις υφιστάμενες αναπτυξιακές εταιρίες, τον διαχωρισμό εργαζομένων σε πολλαπλών ταχυτήτων και τις συγκρούσεις συμφερόντων που θα προκύψουν από τη δημιουργία και λειτουργία τους.

Εξίσου εύλογες ενστάσεις μας δημιούργησε η θέση άμισθου ειδικού συμβούλου, ειδικά δεδομένου ότι δεν προβλέπεται η εθελοντική εργασία ούτε στο δικό μας ούτε στο ενωσιακό δίκαιο.

Ταυτόχρονα, όπως έχω ήδη επισημάνει, προβληματική είναι η παροχή δυνατότητας κάλυψης της θέσης του ειδικού συμβούλου από πρώην δήμαρχο ή κάποιον που θα έχει εμπειρία σε θέματα αυτοδιοίκησης, από τη στιγμή που δεν υπάρχουν περισσότερες πληροφορίες σχετικά με το τι ακριβώς σημαίνει και πώς θα μπορεί να αποδειχθεί αυτή η εμπειρία.

Διευκρίνιση, εξακολουθούμε να χρειαζόμαστε σε ό,τι αφορά την πρόβλεψη για απευθείας μίσθωση ακινήτου από τον δήμο χωρίς δημόσια πρόσκληση για διαγωνισμό και διαγωνισμό προκειμένου να δημιουργηθούν βρεφονηπιακοί σταθμοί και δομές υγείας.

Για την κινητικότητα και τη δομημένη συνέντευξη, έχω τοποθετηθεί εκτενώς στις δύο προηγούμενες συνεδριάσεις μας, θεωρώντας πως η πρώτη διαιωνίζει την υποστελέχωση και υποδαυλίζει τις δυνατότητες εξέλιξης των υπαλλήλων, ενώ η δεύτερη προωθεί την υποκειμενικότητα και τις κομματικές τοποθετήσεις, μειώνοντας την αξία και τη σημασία των τυπικών και αντικειμενικών προσόντων.

Αναμένουμε τις αλλαγές, ίσως και την πλήρη απόσυρση του άρθρου 50, που περιορίζει τις πιθανότητες ατόμων με αναπηρία να προσληφθούν.

Λίγες μέρες, μάλιστα, να σας θυμίσω, αφότου, έστω και καθυστερημένα, προσπαθήσαμε να εκσυγχρονίσουμε τη νομοθεσία της χώρας μας και να ενσωματώσουμε σε αυτήν την οδηγία 1564 του ’17, που αφορούσε επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας προς όφελος ατόμων με προβλήματα όρασης.

Από τη μια, λοιπόν, προσπαθήσαμε να ανοίξουμε την δυνατότητα σε άτομα με πρόβλημα όρασης ώστε να έχουν πρόσβαση σε έργα πνευματικής ιδιοκτησίας και από την άλλη, προσπαθούμε να περιορίσουμε στα άτομα με αναπηρία τη δυνατότητα τους να προσληφθούν.

Εξίσου αμφιλεγόμενες και προβληματικές κρίνουμε τις διατάξεις που σχετίζονται με την ιθαγένεια και γι' αυτό θα θέλαμε να ζητήσουμε από την Κυβέρνηση να τις αποσύρει και να τις επανεξετάσει ώστε να κατατεθούν σε δεύτερο χρόνο σ' ένα χωριστό νομοσχέδιο, καθώς κρίνουμε πώς εγείρουν περισσότερα ζητήματα από ότι επιλύουν.

 Ένα από αυτά, είναι η κατάργηση με το άρθρο 42 της διάταξης η οποία προβλέπει τη διαδικασία καθορισμού ιθαγένειας των ανιθαγενών Ρομά, που έχουν μακρά ιστορική παρουσία στη χώρα μας.

Χωρίς αμφιβολία, κυρίες και κύριοι συνάδελφοι, είναι απαραίτητο να γίνουν βήματα ανάπτυξης των δήμων και των περιφερειών της χώρας μας, όμως θα πρέπει προς αυτή την κατεύθυνση να εκπονηθεί ένα ολοκληρωμένο σχέδιο, το οποίο θα λύνει πάγια και χρόνια προβλήματα, όπως αυτό της υποστελέχωσης.

Και δεδομένης της σημασίας ενός τέτοιου σχεδίου, θα πρέπει να συζητηθεί μόνο του ώστε να του δοθεί η πρέπουσα σημασία, όχι σαν μέρος μόνο ενός εκτενούς νομοθετήματος που συνενώνει διατάξεις πολλών Υπουργείων αποτελώντας στην πράξη μια συρραφή διατάξεων.

Δεδομένων όλων των εκτενών προηγούμενων συζητήσεων θα περιμένουμε να δούμε και τις όποιες νομοτεχνικές βελτιώσεις τις οποίες θα προχωρήσει το Υπουργείο και θα τοποθετηθούμε εκ νέου στην Ολομέλεια.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Και τώρα εισερχόμαστε στον κύκλο των ομιλιών των Βουλευτών.

Τον λόγο έχει. ο κ. Ζεμπίλης.

**ΑΘΑΝΑΣΙΟΣ ΖΕΜΠΙΛΗΣ:** Θα ξεκινήσω με την άποψη η οποία εκφράστηκε. Άλλωστε, νομίζω ότι ήταν και παραδοχή του Υπουργού ότι το παρόν σχέδιο δεν συνιστά τομείς στα αυτοδιοικητικά πράγματα, ούτε πρόκειται για μια μεταρρύθμιση στην κατεύθυνση της αποκέντρωσης δομών και υπηρεσιών.

 Όμως, αυτό που πρέπει να παραδεχτούμε όλοι είναι ότι απαντά στρατηγικά και ολιστικά στο ζήτημα της αναπτυξιακής αποστολής των δήμων. Υπήρξε η άποψη που έλεγε αν θα πρέπει να γίνει μια μελέτη για να δούμε, πράγματι, εάν οι τεχνικές υπηρεσίες των δήμων είναι υποστελεχωμένες. Η πραγματικότητα είναι αυτή που γνωρίζουμε όλοι, ιδιαίτερα, δε, στην παραμεθόριο περιοχή, στους νησιωτικούς δήμους και στους ορεινούς όγκους.

Αναφέρθηκε πρόσφατα σε επιστολή του ο Περιφερειάρχης Νοτίου Αιγαίου στα τεράστια προβλήματα που έχουν οι τεχνικές υπηρεσίες των νησιωτικών δήμων, με αποτέλεσμα να μη μπορούν να απορροφήσουν και να εκτελέσουν πάρα πολλά έργα που έχουν αυτή την περίοδο.

Ωστόσο, υπάρχουν και άλλα παραδείγματα. Να αναφέρω τον Δήμο Αγράφων, που δεν έχει κάποιον υπάλληλο στις τεχνικές του υπηρεσίες. Είχε κατά το παρελθόν τέσσερις υπαλλήλους και σήμερα δεν έχει κανένα.

Γιατί δεν έχει κανέναν;

Είναι μόνο τα μνημονιακά, εν πάση περιπτώσει, αποτελέσματα;

Είναι και το γεγονός ότι υπήρξε ο νόμος της κινητικότητας, του 2016, που σήμαινε ότι μπορούσε να γίνει οποιαδήποτε μετακίνηση χωρίς να έχει τη σύμφωνη γνώμη του δημάρχου.

Αντιλαμβανόμαστε τι σημαίνει αυτό για την παραμεθόριο, όταν ακόμη και οι γιατροί δεν επιθυμούν, μιας και οι περιοχές είναι δυσπρόσιτες και έτσι δεν το κάνουν ευχάριστα;

Αυτό είχε ως αποτέλεσμα, με την ύπαρξη του νόμου της κ. Γεροβασίλη, που δεν προβλέπει τη σύμφωνη γνώμη των δημάρχων, όλες οι τεχνικές υπηρεσίες δήμων, παραμεθόριων περιοχών, ορεινών όγκων και νησιωτικών περιοχών να διαλυθούν.

Αυτό είναι σήμερα το αποτέλεσμα.

Τι σημαίνει ένας δήμος να μην έχει τεχνική υπηρεσία;

Σημαίνει ότι δε μπορεί να κλείσει μια λακκούβα, ότι δε μπορεί να φτιάξει ένα πεζοδρόμιο ή ότι δε μπορεί να εκπονήσει ένα υλοποιήσιμο τεχνικό πρόγραμμα.

Έγινε μια προσπάθεια πρόσφατα, να δούμε τις εναλλακτικές, στο Περιφερειακό Συμβούλιο του Στερεάς Ελλάδας, προκειμένου, με προγραμματική σύμβαση του Περιφερειακού Συμβουλίου Στερεάς Ελλάδας, να καλύψει αυτή την αδυναμία των τεχνικών υπηρεσιών του Δήμου Αγράφων και έκανε παράσταση ο σύλλογος εργαζομένων ότι δεν μπορούν να μεταβαίνουν στα Άγραφα.

 Μάλιστα και η παράταση που υποστήριξε ο ΣΥ.ΡΙΖ.Α. στις πρόσφατες εκλογές, καταψήφισε αυτή την προγραμματική σύμβαση.

Άρα, λοιπόν, όταν υπάρχει αυτό το πρόβλημα στους δήμους, να μην έχουν καν τεχνικές υπηρεσίες, αλλά και οι μεγάλοι ακόμη δήμοι, λόγω του γεγονότος ότι πολλοί συνταξιοδοτήθηκαν και δεν αναπληρώθηκαν, είναι υποστελεχωμένοι.

Είναι υποστελεχωμένοι, δε, την εποχή που έχουμε ένα ΕΣΠΑ. Ένα ΕΣΠΑ που βρίσκεται σε χαμηλή απορρόφηση της τάξης του 30%, από τα 4,4 δισεκατομμύρια είχαν απορροφηθεί με δυσκολία 1,5 δισεκατομμύρια, απέμενε το 75% να απορροφηθεί στον τελευταίο ένα με ενάμιση χρόνο. Βέβαια, είναι και το ν+3, αλλά αυτό είναι για τους κακούς μαθητές της Ευρώπης, ιδιαίτερα αν συνυπολογίζουν εξαρχής το διάστημα αυτό στο χρονοδιάγραμμα τους.

Άρα, λοιπόν, ποιες εναλλακτικές υπήρχαν και, εν πάση περιπτώσει, ποιες ήταν οι πρόνοιες της προηγούμενης κυβέρνησης, όταν έβλεπαν τους δήμους να διαλύονται, να μην έχουν τεχνικές υπηρεσίες, να μην μπορούν να απορροφήσουν το ΕΣΠΑ και βεβαίως, ούτε και το Πρόγραμμα «Φιλόδημος», που έμεινε στα χαρτιά;

Δεν υπήρχε καμία πρόνοια.

Οι δυνατότητες που υπάρχουν σήμερα είναι είτε οι άμεσες, όπως είναι η ΜΟΔ είτε, βεβαίως, οι αναπτυξιακές εταιρίες.

 Οι αναπτυξιακές εταιρείες είναι ένα καινούργιο εργαλείο, για το οποίο πρέπει να κάνουμε τόσο μεγάλη συζήτηση; Βεβαίως και δεν είναι καινούργιο εργαλείο. Οι αναπτυξιακές εταιρίες ήταν πάντα αναθέτουσες υπηρεσίες. Οι αναπτυξιακές εταιρίες, σε όλη την Ελλάδα, είχαν τα Προγράμματα LEADER, ως αναθέτουσες υπηρεσίες.

Τουλάχιστον, δε, στις επιπτώσεις που γνωρίζω εγώ, επειδή οι εταιρείες αυτές έχουν ευελιξία, αυξομειώνουν το προσωπικό τους ανάλογα με τον όγκο των προγραμμάτων που εκτελούν, από κει, άλλωστε, αμείβονται κιόλας, ήταν και με συμβάσεις έργου. Δεν πληρώνονταν με μισθοδοσία, αλλά ανάλογα με την πρόοδο του έργου που τους είχε ανατεθεί.

Με σύμβαση έργου. Αυτά ήταν γνωστά. Είναι, όμως, κάποια εργαλεία που πρέπει σήμερα να κινητοποιηθούν, προκειμένου να βγάλουν τους δήμους από το αδιέξοδο στο οποίο σήμερα βρίσκονται, είτε μιλάμε για το ΕΣΠΑ, που βρίσκεται στην κατάσταση που βρίσκεται, όπως το παραλάβαμε, είτε για το Πρόγραμμα «Φιλόδημος», πού είναι οι ανακοινώσεις προς το παρόν, γιατί δεν μπορούν να υλοποιηθούν και να απορροφηθούν τα χρήματα αυτά.

Σήμερα, δεν έχουμε τους δήμους ως σημαντικούς πόλους ανάπτυξης, όταν το χρειάζεται η εθνική οικονομία και παρακαλάμε έστω και για 1 ευρώ από ξένους επενδυτές.

Άρα, νομίζω ότι είναι πολύ σημαντικό το νομοσχέδιο αυτό. Άλλωστε και οι οργανισμοί αυτοί και οι αναπτυξιακές είναι υπό δημόσιο έλεγχο από τους φορείς της γενικής διακυβέρνησης και δεν τίθεται κάποιο ζήτημα.

Ολοκληρώνοντας, θέλω να πω, αφού είναι και ο αρμόδιος Υπουργός, ως προς την απαξίωση των ΕΛΤΑ. Όταν φτάσαμε στο σημείο, πέρυσι στις αρχές του 2019, να κλείνουν καταστήματα ΕΛΤΑ, όπως τα ΕΛΤΑ Μαρμαρίου, που απευθύνονται και καλύπτουν όλη την νότια Εύβοια και την περιοχή του Κάβο Ντόρο, που ξέρουμε όλοι ότι επειδή οι άνθρωποι εκεί δεν έχουν πρόσβαση στους ηλεκτρονικούς υπολογιστές και στο διαδίκτυο, δεν μπορούν να κάνουν καμία συναλλαγή και όποια τους συναλλαγή, τραπεζική, γίνεται μέσω των ΕΛΤΑ. Άρα, λοιπόν, σε μια στιγμή που το παρόν σχέδιο νόμου δίνει ώθηση και ενισχύει τους νησιωτικούς δήμους, παραμεθόριες περιοχές και μέσω του προγράμματος της τηλεϊατρικής, είναι πολύ σημαντικό και το αρμόδιο υπουργείο να ξαναδεί και να ενισχύσει τέτοια υποκαταστήματα των ΕΛΤΑ, που είναι πολύ σημαντικά για τον ελλαδικό χώρο. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Μια ερώτηση στον συνάδελφο μπορώ να κάνω, αν μου επιτρέπετε; Μήπως γνωρίζετε πόσες μετατάξεις έχουν γίνει από τους δήμους, σε μηχανικούς, σε άλλους φορείς του δημοσίου; Δεν έχουν γίνει, πολύ απλά γιατί δεν υπήρχαν μηχανικοί, αλλά θα βοηθούσε εδώ, ως προβληματισμός στην Επιτροπή, αν είχατε έναν αριθμό, να μας πείτε πόσοι μηχανικοί μετατάχθηκαν από την τοπική αυτοδιοίκηση α΄ και β΄ βαθμού, σε κεντρικούς φορείς. Μόλις μας πείτε τον αριθμό, εγώ θα συμφωνήσω μαζί σας.

**ΑΘΑΝΑΣΙΟΣ ΖΕΜΠΙΛΗΣ:** Έχω απάντησα και έφερα ως παράδειγμα συγκεκριμένο δήμο, για να μην μιλάμε γενικόλογα. Στην Ολομέλεια, μπορώ να έχω και στοιχεία περισσότερα. Μιλάμε ότι ο συγκεκριμένος δήμος είχε τέσσερις μηχανικούς στις τεχνικές του υπηρεσίες και από τους τέσσερις, μετά τον νόμο κινητικότητας της κυρίας Γεροβασίλη, δεν έμεινε κανένας υπάλληλος και διαλύθηκαν οι τεχνικές υπηρεσίες και παρακαλούσε, ποτέ τον δήμο Καρπενησίου να πάρει έναν υπάλληλο και πότε η περιφέρεια. Αντίστοιχα παραδείγματα έχουμε σε όλους τους δήμους, διότι γνωρίζουμε ότι αυτό το οποίο επιθυμούν οι υπάλληλοι και οι μηχανικοί, ακόμα και όταν είναι στα πλαίσια των ΟΤΑ, είναι να μετακινηθούν από την παραμεθόριο, που μπήκαν μέσω ΑΣΕΠ, προς το κέντρο. Να πάνε Αθήνα, να πάνε Θεσσαλονίκη, να πάνε στα μεγάλα αστικά κέντρα.

Άρα, δεν λύνουμε το πρόβλημα της χώρας. Το πρόβλημα της χώρας μας είναι διαφορετικό και το ξέρουμε όλοι.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Πάντως, κυρία Πρόεδρε, αν επιτρέπετε, δεν ισχύει αυτό που λέει ο συνάδελφός. Δεν μπορούσε να φύγει, γιατί γνωρίζετε πολύ καλά ότι για να ενταχθεί ένας φορέας στην κινητικότητα, με τον νόμο της κυρίας Γεροβασίλη, έπρεπε να έχει συγκεκριμένους οργανισμούς, που δεν τον έχουν καταθέσει οι Οργανισμοί Τοπικής Αυτοδιοίκησης. Άρα, αυτά που λέει ο συνάδελφος δεν ισχύουν.

**ΑΘΑΝΑΣΙΟΣ ΖΕΜΠΙΛΗΣ:** Στην Ολομέλεια της Βουλής, δεσμεύομαι να καταθέσω τα πρακτικά του περιφερειακού συμβουλίου και του δήμου.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Με μεγάλη χαρά. Μην ανοίγετε το θέμα LEADER, διότι αφορά δύο προγράμματα και θα το «τινάξετε στον αέρα» για πολλές δεκαετίες πίσω, το τι έχουν γίνει, με αυτά που λέτε.

**ΑΘΑΝΑΣΙΟΣ ΖΕΜΠΙΛΗΣ:** Κυρία Πρόεδρε, παραδώσανε το ΕΣΠΑ στο 25%, μετά από πέντε χρόνια και περίμεναν, σε 1,5 χρόνο, να απορροφηθεί το 75%. Στα ποσοτικά στοιχεία. Στα ποιοτικά στοιχεία, αν δούμε τι αφορούσε αυτό που δεν μπορούσαμε να απορροφήσουμε, τα χωρικά, τις νέες τεχνολογίες, την καινοτομία, αντιλαμβανόμαστε ότι είχαμε «χάσιμο» και στα ποιοτικά χαρακτηριστικά του ΕΣΠΑ, όχι μόνο στα ποσοτικά, που είχε «βουλιάξει».

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Έχουμε αντιληφθεί ότι είναι ένα θέμα που προκαλεί το ενδιαφέρον. Έχετε πει ότι θα φέρετε τα στοιχεία. Θα τα φέρετε και οι δύο σας και θα τα καταθέσετε κατά τις ομιλίες σας στην Ολομέλεια.

Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Θέλω να σταθώ, μιας και είμαστε στην 4η συνεδρίαση των Επιτροπών, σε δύο άρθρα. Αφενός, στο άρθρο 88, που αφορά τον τύπο και ένα δεύτερο για την ενίσχυση των ΕΛΤΑ.

Ξεκινώντας από το άρθρο 88, που αφορά το πρόγραμμα χρηματοδότησης για τις εφημερίδες. Η Κυβέρνηση είναι σοβαρά εκτεθειμένη, κατά τη γνώμη μου. Εδώ και έξι μήνες, θα μπορούσε να είχε φέρει και να εφαρμόσει τη νομοθεσία του ΣΥΡΙΖΑ και οι εφημερίδες, τόσο η κεντρικής κυκλοφορίας, αλλά και περιφερειακής, να έχουν ήδη χρηματοδοτηθεί. Αντί αυτού, ενώ διαβουλευόσασταν αλλαγές στον νόμο μας, ξαφνικά φέρνετε νέο νόμο, για να βγει νέα Κοινή Υπουργική Απόφαση και φαίνεται μια περίεργη διάταξη, με την οποία παρεμβάλλεται μια γνωμοδοτική επιτροπή, που εσείς θα ορίσετε, η οποία θα διατυπώνει απλή γνώμη, διαβάζω: «για την πλήρωση των προϋποθέσεων υπαγωγής των επιχειρήσεων στα προγράμματα χρηματοδότησης στη βάση ειδικότερων κριτηρίων, που αποσκοπούν στην αξιολόγηση των εντύπων» και συνεχίζει, το νομοσχέδιο, λέγοντας: «ιδίως, ως προς την τήρηση της δημοσιογραφικής ηθικής και δεοντολογίας».

Έτσι όπως είναι διατυπωμένο, σημαίνει όχι μόνο ως προς την τήρηση της δημοσιογραφικής ηθικής και δεοντολογίας. Άρα, και ως προς οποιοδήποτε άλλο κριτήριο αξιολόγησης των εντύπων. Σε ανακοίνωσή μου, όταν το καταθέσατε, υποστήριξα ότι με αυτή τη διάταξη κρύβεστε πίσω από την επιτροπή, προκειμένου να νομιμοποιήσετε τα κριτήρια που προτίθεστε να βάλετε και θα αφορούν την ενίσχυση επιχειρήσεων του τύπου που χρωστούν σε εφορία, σε ασφαλιστικά ταμεία και σε εργαζόμενους. Δεν έχετε, δηλαδή, ως Κυβέρνηση το πολιτικό σθένος και θάρρος να αναλάβετε την πολιτική δράση. Να αποδεχτείτε ότι θα υποκύψετε σε συμφέροντα που θέλουν να λάβουν κρατική χρηματοδότηση, ενώ την ίδια στιγμή χρωστούν παντού.

Βγάλατε, την Παρασκευή, μία ανακοίνωση που λέει ότι το έργο της γνωμοδοτικής επιτροπής θα είναι για να διασφαλίζει ότι η ύλη των εφημερίδων δεν θίγει την ανθρώπινη αξιοπρέπεια και ότι τηρείται η δημοσιογραφική ηθική και δεοντολογία. Είναι προφανώς ψέματα. Η διάταξη που σας διάβασα πριν λέει ρητά: «ιδίως ως προς την τήρηση δημοσιογραφικής ηθικής και δεοντολογίας» όχι «αποκλειστικά», όπως λέτε στην ανακοίνωση. Αν, λοιπόν, ισχύει αυτό που λέει η ανακοίνωση και θέλετε πραγματικά η επιτροπή να γνωμοδοτεί μόνο για θέματα ηθικής και δεοντολογίας και όχι για οικονομικά, φορολογικά και άλλα τέτοια κριτήρια, να φέρετε άμεσα νομοτεχνική βελτίωση να το λέει ρητά και η διάταξη που θέλετε να περάσετε. Βγάλτε, λοιπόν, το «ιδίως» και ορίστε ότι θα γνωμοδοτεί «αποκλειστικά» για τέτοια κριτήρια. Αν δεν φέρετε αυτή τη νομοτεχνική βελτίωση, σημαίνει ότι έχουμε δίκιο ότι πάτε ύπουλα να κρυφτείτε πίσω από την επιτροπή, για να νομιμοποιήσετε άλλα ύποπτα κριτήρια ένταξης εφημερίδων στα προγράμματα στήριξης.

Σε κάθε περίπτωση, το νομικό πλαίσιο που είχαμε φέρει ήταν επαρκέστατο. Μπορεί να εφαρμοστεί άμεσα και έχει όλες τις πρόνοιες. Εφαρμόστε το λοιπόν.

Στο άρθρο 19, συστήνετε θέση δημοσιογράφου σε δήμους της χώρας, ο οποίος όμως για ανεξήγητο λόγο πρέπει οπωσδήποτε να είναι μέλος της ΠΟΕΣΥ. Για ποιο λόγο γίνεται αυτή η διάκριση; Οι άλλες δημοσιογραφικές ενώσεις δεν μπορούν; Ίσως επειδή η ΠΟΕΣΥ, στη συνεδρίαση των φορέων, υποστήριξε ότι η διάταξη αυτή για τη γνωμοδοτική επιτροπή του άρθρου 88 ήταν δική της πρόταση, να μην πάει στο μυαλό μας ότι και το άρθρο 19 είναι ένα «δωράκι» προς την ΠΟΕΣΥ και, κατά τη γνώμη μου, μπορεί να είναι ένα προϊόν συνδιαλλαγής με τη ΠΟΕΣΥ. Γιατί, άλλες οργανώσεις, όπως του περιφερειακού τύπου, έχουν βγάλει ανακοίνωση – καταγγελία ότι υπάρχει αντισυνταγματικότητα και διάκριση στη διάταξη.

Πάμε τώρα στο ζήτημα των ΕΛΤΑ. Στην προηγούμενη συνεδρίαση, αναφέρθηκε από την Κυβέρνηση και το Υπουργείο ότι τα ΕΛΤΑ δεν έχουν να πληρώσουν μισθούς Μαρτίου. Εγώ τότε, αλλά και σε δελτίο τύπου και στην Επιτροπή, ρώτησα την Κυβέρνηση εάν, επί των ημερών σας, έχουμε προσλήψεις υψηλόμισθων συμβούλων «golden boys» και μισθούς και αν τα μέλη του νέου Δ.Σ. έκαναν αύξηση μισθών στους εαυτούς τους, την ίδια στιγμή που απολύονταν εργαζόμενοι και κλείνουν καταστήματα. Δεν απαντήσατε τότε.

Θα σας ρωτήσω για τρίτη φορά. Ο υπηρεσιακός οργανισμός των ΕΛΤΑ, στο άρθρο 6, ορίζει 30 αδιαβάθμητες θέσεις συμβούλων και ειδικών συνεργατών από στάθμη διεύθυνσης και ανώτερες που προσλαμβάνονται με απόφαση του Διοικητικού Συμβουλίου. Στην κοινή Συμφωνία του ’14, προβλέπεται ότι ο διευθύνων σύμβουλος του ΕΛΤΑ μπορεί να προσλάβει έως 5 άτομα συνεργάτες.

Ερώτηση πρώτη. Έχει τηρηθεί ο ανώτατος αριθμός συμβούλων ή μήπως έχετε προσλάβει και άνω των 5 ατόμων κατά παρέκκλιση του κανονισμού;

Ερώτηση δεύτερη. Τι μισθούς παίρνουν; Πρέπει να μάθει ο ελληνικός λαός.

Ερώτηση τρίτη. Υπάρχει έγγραφο του Υπουργείου Διοικητικής Ανασυγκρότησης από το 2017 - θα το καταθέσω στα πρακτικά, μαζί και με αποφάσεις του Δ.Σ. - αν αυτοί οι σύμβουλοι που προσλαμβάνονται απολυθούν πριν λήξη η θητεία τους, δεν πρέπει να αποζημιώνονται για όλο το διάστημα μέχρι να λήξει η θητεία τους. Στις συμβάσεις που κάνατε με τα δικά σας golden boys, πρόσφατα, έχει τηρηθεί ως διάταξη αυτό που ζητούσε το Υπουργείο; Δηλαδή, να απολύονται και να τελειώνει η χρηματοδότηση ή απλά είναι κλειστό το συμβόλαιο και θα πληρωθούν μέχρι τη λήξη της θητείας τους;

Ερώτηση τέταρτη. Τα μέλη του Δ.Σ. έκαναν πρόσφατα αύξηση μισθών στους εαυτούς τους και στο πώς αποζημιώνονταν ανά συνεδρίαση ανά Δ.Σ.; Μπορείτε να μας καταθέσετε τα στοιχεία, γιατί είναι δημόσια αυτά, στο ΓΕΜΥ. Το γνωρίζετε; Το εγκρίνετε; Κάνατε κάτι για να το αποτρέψετε;

Ερώτηση πέμπτη. Το 2017, το τότε Δ.Σ., της προηγούμενης κυβέρνησης, που με ψεύδη συκοφαντήσατε στην προηγούμενη συνεδρίαση, έκανε μειώσεις στις αμοιβές του αυτοβούλως για να βοηθήσει τα ΕΛΤΑ; Ναι ή όχι; Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Απλώς, να σας πούμε ότι η ΠΟΕΣΥ δεν είναι τυχαίο Σωματείο. Είναι η Πανελλήνια Οργάνωση Ενώσεων Συντακτών και σε αυτήν μετέχουν όλες οι Ενώσεις από όλη τη χώρα και είναι μέλη του Συμβουλίου της. Δηλαδή, δεν μιλάμε για κάτι απλό. Μιλάμε για την Ένωση Συντακτών, για την ΕΣΗΕΜ, για την Ένωση Πελοποννήσου. Δεν ξέρω σε ποιους αναφέρεστε ότι έκαναν καταγγελία. Αν δεν ξέρετε, για να γίνετε μέλη στις Ενώσεις, πρέπει να πληρούνται κάποια κριτήρια. Αν δεν τα πληρούν και είναι απλώς στο πλαίσιο του «συναθροίζεσθε», αυτές οι οργανώσεις που λέτε, τότε αυτό δεν αφορά ούτε την ΠΟΕΣΥ ούτε την Ένωση Συντακτών ούτε τις άλλες Ενώσεις.

**ΜΑΡΙΟΣ ΚΑΤΣΗΣ:** Μιας και παρεμβαίνετε, όχι ως Πρόεδρος…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Παρεμβαίνω ενημερωτικά.

**ΜΑΡΙΟΣ ΚΑΤΣΗΣ:** Σας ενημερώνω, λοιπόν, ότι η Ένωση Συντακτών Επαρχιακού Τύπου…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Θα μου αναφέρεστε στα ονόματα των μελών. Τα άλλα, έχουν άλλα κριτήρια που δεν μπορούμε τώρα.

**ΜΑΡΙΟΣ ΚΑΤΣΗΣ:** Κυρία Βούλτεψη, κυρία Πρόεδρε, η Ένωση Συντακτών Επαρχιακού Τύπου καταγγέλλει ότι αποκλείεται. Γιατί, να σας πω και κάτι; Μπορεί ένας που είναι μέλος του επαρχιακού τύπου, αν και εφόσον περάσει η διάταξη, να μπορεί ο Δήμος άνω των 20.000 κατοίκων να προσλαμβάνει δημοσιογράφο, να προσλαμβάνει έναν δημοσιογράφο από την περιοχή. Αποκλείεται, ναι ή όχι με αυτό τον τρόπο;

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Όχι.

**ΜΑΡΙΟΣ ΚΑΤΣΗΣ:** Εσείς λέτε «όχι», γιατί η διάταξη είναι σαφής και ρητή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Θα απαντήσει ο Υπουργός. Σας λέω μόνο ότι η ΠΟΕΣΥ εκπροσωπεί όλες τις Ενώσεις της χώρας.

**ΜΑΡΙΟΣ ΚΑΤΣΗΣ:** Αποκλείεται κόσμος που δεν είναι γραμμένος στο δευτεροβάθμιο όργανο, κυρία Βούλτεψη. Αυτό είναι το ερώτημα.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Εντάξει, τώρα δεν τα ξέρω τα θέματα, μην παρασύρεστε.

**ΜΑΡΙΟΣ ΚΑΤΣΗΣ:** Αφήστε τώρα τι ξέρω και τι δεν ξέρω. Οφείλει η Κυβέρνηση να απαντήσει και δεν είναι ο ρόλος σας να μιλάτε εξ ονόματος της Κυβέρνησης.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Θα απαντήσει, αλλά τώρα ξέρετε πάρα πολύ καλά ότι ο καθένας μπορεί να φτιάχνει μια Ένωση και να λέει ότι είναι τάδε, τάδε, τάδε. Η συμμετοχή της στην Ομοσπονδία είναι το κριτήριο, διότι έχει βάλει ήδη κριτήρια η Ομοσπονδία για να είναι κανείς μέλος. Δεν μπαίνει ο καθένας. Τα ξέρετε και από τις επαρχίες σας αυτά, μην αρχίσουμε.

Τον λόγο έχει ο κ. Υπουργός.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών**): Έχω μια πολύ σημαντική υποχρέωση και θα λείψω για ένα διάστημα.

Ήθελα λίγο να ξεκαθαρίσω το πλαίσιο από την πλευρά του Υπουργείου σε ό,τι αφορά τις προτάσεις που έχουν κατατεθεί από την Αντιπολίτευση, γύρω από μεταβολές στον νόμο μας και στη συνέχεια, ο Υφυπουργός, κ. Λιβάνιος, της συζήτησης να μπει σε περαιτέρω λεπτομέρειες. Θέλω, όμως να ξεκαθαρίσω πρώτα ορισμένα πράγματα.

Πρώτον, το Υπουργείο και η Κυβέρνηση, προτάσεις οι οποίες κινούνται στα πλαίσια της στρατηγικής στόχευσης που περιγράψαμε και υπάρχει και στην Αιτιολογική Έκθεση, για την αναπτυξιακή προοπτική και δυναμική των Οργανισμών Αυτοδιοίκησης, την βελτίωση της δημόσιας διοίκησης και την βελτίωση μιας σειράς θεμάτων που αφορούν την απόδοση της ελληνικής ιθαγένειας. Προτάσεις που είναι σε αυτή την κατεύθυνση δεν έχουμε κανένα λόγο να μην τις αποδεχτούμε. Νομίζω ότι, ήδη από προχθές, είχα διευκρινίσει ότι οι συγκεκριμένες προτάσεις που προάγουν τη διαφάνεια ή περιλαμβάνουν και άλλους φορείς που μπορεί να παίξουν θετικό ρόλο στην αναπτυξιακή προοπτική της αυτοδιοίκησης, γίνονται δεκτές. Σε αυτό το πλαίσιο έχουμε ήδη αποδεχθεί την πρόταση η οποία αφορά το άρθρο 3, παράγραφος 2 για τις αποφάσεις των Διοικητικών Συμβουλίων και των γενικών συνελεύσεων των αναπτυξιακών οργανισμών της Τοπικής Αυτοδιοίκησης, κοινοποιούνται, υποχρεωτικά εντός πέντε εργασίμων ημερών στα αιρετά συμβούλια των Ο.Τ.Α. που αποτελούν μέλη τους και αναρτώνται υποχρεωτικά στο διαδίκτυο στο πρόγραμμα «ΔΙΑΥΓΕΙΑ». Αυτό το έχουμε «ξεκαθαρίσει» ότι γίνεται αποδεκτό, ακριβώς με την λογική που περιέγραψα προηγουμένως. Για τους ίδιους λόγους «φεύγει» η διάταξη η οποία αφορούσε τα Επιμελητήρια. Και αυτό νομίζω ότι το έχουμε, επίσης, ξεκαθαρίσει.

Επίσης, έχουμε ξεκαθαρίσει σε ό,τι αφορά την παράγραφο 5β ότι η διαδικασία πρόσληψης και του έκτακτου προσωπικού, γίνεται υπό την εποπτεία του ΑΣΕΠ. Είναι ένα άλλο σημείο συμφωνίας, καθώς και το σημείο που αφορά τους προϊσταμένους των διευθύνσεων των τεχνικών υπηρεσιών με την διευκρινιστική του «Διπλωματούχοι Μηχανικοί» το οποίο, επίσης, προφανώς, γίνεται αποδεκτό και παρά το ότι έχω αρκετά σημαντική επιφύλαξη για το πόσο θα μπορέσει στην πράξη να γίνει, ωστόσο δεν θέλω να αφήσω κανένα περιθώριο αρνητικού πνεύματος. Δεν βρίσκω αρνητική και την πρόταση σε για την σύσταση και οργάνωση ειδικών διαδημοτικών τεχνικών υπηρεσιών και τον ορισμό αναθετουσών αρχών. Στην πραγματικότητα, δηλαδή, το σχήμα το οποίο θα μπορούσε να είναι ένα διάδοχο σχήμα των παλιών ΤΥΔΚ που υπήρχαν στις νομαρχίες. Επαναλαμβάνω, το βλέπω αρκετά δύσκολο για να μπορέσει να εφαρμοστεί, αλλά, επειδή μπαίνει δυνητικά στην πρότασή σας, κύριε Σπίρτζη, γι' αυτό το λόγο το κάνουμε αποδεκτό και αν υπάρξουν περιπτώσεις στις οποίες αυτό μπορεί να γίνει πράξη, ας γίνει πράξη. Δεν έχουμε καμία αντίρρηση.

Επίσης, αργότερα, θα καταθέσουμε την ίδια δυνατότητα που δίνουμε που για τις προγραμματικές συμβάσεις της ΕΕΤΑ, των αναπτυξιακών συνδέσμων των δικτύων και της ΜΟΔ, την επεκτείνουμε και για τον ΟΑΚ, τον Οργανισμό Ανάπτυξης Κρήτης που είναι ένα σχήμα το οποίο έχει λειτουργήσει και το οποίο δεν βρίσκω κανένα λόγο να μην το συμπεριλάβουμε και αυτό σε αυτή την υπόθεση.

Τώρα, θα αναφερθώ σε ότι αφορά μια σειρά προτάσεις οι οποίες αφορούν τα ζητήματα της δημόσιας διοίκησης. Δεν έχω αντίρρηση για τις προτάσεις που αφορούν το άρθρο 44 για την κινητικότητα στον δημόσιο τομέα. Νομίζω ότι είναι πλήρως στην κατεύθυνση που έχει το νομοσχέδιο της Κυβέρνησης.

Επίσης, για το ζήτημα της συνθέσεως των τριμελών επιτροπών. Θα έλεγα να μην επιμείνετε για την υποχρεωτικότητα της συνέντευξης. Πιστεύω ότι δημιουργεί μια πολύ μεγάλη δεσμευτικότητα που σε πολλές περιπτώσεις το μόνο που θα κάνει είναι να προσθέτει χρόνο και τίποτε άλλο, σε ό,τι αφορά τη διαδικασία της κινητικότητας και εδώ ο σκοπός όλος είναι να κάνουμε όσο γίνεται πιο γρήγορα για να έχει νόημα αυτή η διαδικασία η οποία έχει αποδειχθεί, τα χρόνια που υπήρξε, ότι καθυστερεί. Από τους εννιά κύκλους που προβλέπονταν να έχουν γίνει, έχουν πραγματοποιηθεί, μόλις οι τέσσερις. Το θεωρώ ότι δεν είναι κάποιο ιδιαίτερο θέμα. Θα έλεγα να μείνουμε από το 100 που ήταν πριν η μοριοδότηση για τους πενταετούς φοίτησης, μην πάμε στα 200, αλλά στα 150 και να αφήσουμε σταθερό, όπως τον έχει στο νομοσχέδιό της η Κυβέρνηση, τον αριθμό των μορίων που παίρνουν οι απόφοιτοι της Εθνικής Σχολής Δημόσιας Διοίκησης και Αυτοδιοίκησης. Θα επιμείνουμε στην μοριοδότηση όπως την έχουμε σε ό,τι αφορά το αν κάποιος είναι απλά υπάλληλος ή είναι σε θέση ευθύνης στο δημόσιο και νομίζω ότι αυτό είναι κάτι πάρα πολύ λογικό και δίκαιο.

Θα αποδεχθούμε την πρότασή σας να συμμετέχει το ΑΣΕΠ στα συμβούλια που κάνουν της επιλογές προϊσταμένων των οργανικών μονάδων των Οργανισμών Τοπικής Αυτοδιοίκησης πρώτου βαθμού, κάνοντας τις επιτροπές αυτές πενταμελείς.

Αυτές είναι οι βασικότερες, νομίζω, από τις προτάσεις που έχει κάνει η Αξιωματική Αντιπολίτευση που θεωρώ ότι είναι στο ίδιο μήκος κύματος με τη λογική του νομοσχεδίου. Επίσης, θέλω να ξεκαθαρίσω σε ό,τι αφορά τους επιτυχόντες του διαγωνισμού της προκήρυξης 3Κ ότι εμείς αυτό που πιστεύουμε ότι είναι δίκαιο να κάνουμε, είναι να τους αναγνωρίζουμε την πραγματική προϋπηρεσία, όταν στους προσωρινούς πίνακες έχουν υπαχθεί σε έναν Ο.Τ.Α. και ξεκινούν και εργάζονται και στη συνέχεια στους τελικούς οριστικούς πίνακες πηγαίνουν κάπου αλλού, το διάστημα αυτό που μεσολαβεί να τους αναγνωρίζεται ως πραγματική προϋπηρεσία, όπως και είναι. Αυτό το βρίσκουμε ότι είναι ένα σωστό και δίκαιο αίτημα το οποίο μπορούμε να ικανοποιήσουμε. Θα επιμείνουμε, όμως, ότι δεν μπορεί κάποιος που προσλαμβάνεται για μια συγκεκριμένη αποστολή από τα ανταποδοτικά των αυτοδιοικήσεων, να μπορεί να μεταφερθεί σε κάποια άλλη υπηρεσία, έξω από αυτή τη λογική. Το θεωρούμε ότι είναι και μη αποτελεσματικό και εν πάση περιπτώσει και άδικο, γιατί κάποιος άλλος θα μπορούσε να πάει να κάνει και εκείνος αίτηση, αλλά δεν την κάνει γιατί έχει αυτό το σκεπτικό. Δηλαδή, πιστεύω ότι είναι θέμα κοινής λογικής, δεν είναι κάτι άλλο.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Να γίνει για όλους τους δημοσίους υπαλλήλους.

**ΤΑΚΗΣ ΘΕΟΔΩΡΙΚΑΚΟΣ (Υπουργός Εσωτερικών):** Θέλω να αναφερθώ σε δύο με τρία θέματα, ακόμα.

 Είμαι πολύ ευαίσθητος στο ζήτημα όλων των ομάδων του πληθυσμού που αντιμετωπίζουν προβλήματα υγείας, αυτό που ειπώθηκε πριν από ολίγο, για τα άτομα με μεσογειακή αναιμία, αλλά θέλω να διευκρινίσω κάτι. Υπάρχει κατάχρηση στην αδειοδότηση που γίνεται για τις αιμοληψίες. Την κατάχρηση πάμε να αντιμετωπίσουμε, όχι το να δίνουν αίμα οι άνθρωποι, το οποίο είναι ένα θετικό κοινωνικό έργο. Δίνουμε τη δυνατότητα αυτό να γίνεται τέσσερις φορές τον χρόνο και, κάθε φορά, αυτό συνοδεύεται, τουλάχιστον, από τις δύο ημέρες άδειας. Θα μπορούσαμε να προσθέσουμε αν κάποιος δίνει μόνο για τα αιμοπετάλια.

Θα μπορούσαμε να προσθέσουμε πως αν κάποιος δίνει μόνο αιμοπετάλια, να προσθέσουμε άλλες δύο φορές, αλλά κατά τίποτα δεν έχουμε κάτι το οποίο να επιβαρύνει τα άτομα που έχουν μεσογειακή αναιμία. Δεν υπάρχει καμία διάταξη που να επιβαρύνει τους ανθρώπους που είναι πάσχοντες, το ακριβώς αντίθετο ισχύει, γιατί ευνοούμε και υποστηρίζουμε ανθρώπους που είτε είναι οι ίδιοι πάσχοντες είτε που έχουν συγγενείς που είναι πάσχοντες με περαιτέρω άδειες, γιατί το έχουν πραγματικά ανάγκη.

Επίσης, θέλω να διευκρινίσω ότι υπάρχει ένα σημείο στο οποίο σε καμία περίπτωση δεν πρόκειται να αλλάξει την άποψή της η Κυβέρνηση. Αφορά την τροποποίηση στο ότι όσοι μπαίνουν παρανόμως στη χώρα έως τώρα μπορούσαν, στα τρία χρόνια, να αποκτήσουν Ελληνική ιθαγένεια. Θα επιμείνουμε και δεν θα το αλλάξουμε, το τρία θα γίνει επτά, όπως ισχύει για τους νομίμως εισερχόμενους στη χώρα, γιατί δεν μπορεί η Ελλάδα, ειδικά στις μέρες μας και ειδικά σε αυτή την εποχή που έχει εργαλειοποιηθεί το προσφυγικό πρόβλημα από την πλευρά της Τουρκίας έναντι της Ελλάδας και της Ε.Ε. συνολικά, να αποτελεί έναν ελκυστικό προορισμό για ανθρώπους, οι οποίοι μπαίνουν παρανόμως στη χώρα και είναι προφανές ότι δεν υπάγονται καν στην κατηγορία των προσφύγων.

Τέλος, σε ό,τι αφορά τους Ρομά, ισχύει ό,τι ισχύει για όλους τους ανιθαγενείς πολίτες, δεν μεταβάλλουμε κάτι άλλο, αλλά δεν βρίσκουμε και κανένα λόγο να ισχύει κάτι διαφορετικό για εκείνους. Ευχαριστώ πολύ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κατσαφάδος Κωνσταντίνος, Κούβελας Δημήτριος, Σπανάκης Βασίλειος – Παναγιώτης, Κωνσταντινίδης Ευστάθιος, Κωτσός Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Μαρκόπουλος Δημήτριος, Ταγαράς Νικόλαος, Μακρή Ζέττα, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Μαμουλάκης Χάρης, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Μανωλάκου Διαμάντω, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Θα ήθελα να ξεκινήσω την παρέμβασή μου λέγοντας ότι για πολλά από τα άρθρα τα οποία έχουμε μέσα στο νομοσχέδιο θα τοποθετηθώ στην Ολομέλεια, καθότι υπάρχουν πολλές και σημαντικές διατάξεις που έχουν να κάνουν με την τοπική αυτοδιοίκηση. Ειδικά στο κομμάτι υπηρεσιών, που για μας ανοίγει ο δρόμος για την ιδιωτικοποίηση βασικών και νευραλγικών τομέων αυτού του κρίσιμου θεσμού.

Από κει και πέρα, θα βάλουμε και τα ζητήματα της εφαρμογής του προγράμματος «Φιλόδημος» τα ποια είχαν ενταχθεί και τα οποία, αυτή τη στιγμή, αντιμετωπίζουν πρόβλημα υλοποίησης, αλλά και θέματα της απλής αναλογικής, θα τα επαναφέρουμε, η οποία καταργήθηκε χωρίς καν να εφαρμοστεί. Αυτά θα τα πούμε, όμως, στην Ολομέλεια.

Θέλω να αναφερθώ λίγο στις διατάξεις που καταργούν επιμέρους άρθρα του 4604/2019, του νόμου του ΣΥΡΙΖΑ για την ιθαγένεια.

Να πω, κύριε Υπουργέ και κύριε Υφυπουργέ, πως θεωρούμε ότι την αναστολή των έξι μηνών την οποία προβλέπετε για εκκρεμείς αιτήσεις ή θα πρέπει να την αποσύρετε, προκειμένου να μην καθυστερήσουν όλες αυτές οι διαδικασίες οι οποίες έχουν ήδη δρομολογηθεί και αφορούν εκατοντάδες ανθρώπους οι οποίοι περιμένουν υπομονετικά, είτε να βάλετε μια μεταβατική διάταξη προκειμένου αυτές οι υποθέσεις να ολοκληρωθούν, να προχωρήσουν. Μάλιστα, και επ’ ωφελεία της δημόσιας διοίκησης, να καθαριστούν αλλά και αυτών οι οποίοι έχουν υποβάλει τις αιτήσεις τους. Άρα, λέμε ότι η αναστολή των έξι μηνών, στις ουσιαστικές προϋποθέσεις που είχαμε θέσει, είτε πρέπει να απορριφθεί και να έρθει σε επόμενη νομοθετική διαδικασία είτε, ενδεχομένως, να υπάρξει μεταβατική διάταξη για να μπορέσει να υπάρξει μια συνέχεια, μια εκκαθάριση και ολοκλήρωση των υποθέσεων αυτών.

Από κει και πέρα, επιμένουμε στο γεγονός ότι τα τέκνα αλλοδαπών που ζητούν την ιθαγένεια με πολιτογράφηση και έχουν αναπηρία άνω του 80% θα πρέπει, σε κάθε περίπτωση, να εξαιρεθούν από αυτή τη νομοθετική πρωτοβουλία. Θα πρέπει να αποσυρθεί η διάταξη αυτή, διότι, εκ των πραγμάτων, δεν μπορούν να φοιτήσουν και να εκπληρώσουν τα κριτήρια του νόμου. Είναι δυσανάλογο, είναι άδικο και απάνθρωπο και θα πρέπει να το αποσύρετε.

Τέλος, για το κομμάτι των ανιθαγενών Ρομά, πρόκειται για μια ειδική κατηγορία, μια ιστορική εκκρεμότητα της χώρας. Άνθρωποι οι οποίοι ήταν αόρατοι και στο περιθώριο επί δεκαετίες, με αυτή τη διάταξη του 4604, έρχεται η πολιτεία και τους χορηγεί αυτή τη δυνατότητα, προκειμένου να έχουν δικαιώματα και υποχρεώσεις, όπως όλοι οι πολίτες της χώρας. Αφορά συγκεκριμένη κατηγορία και ομάδα, την οποία την είχαμε επεξεργαστεί σε συνεργασία και με τους αρμόδιους φορείς την τελευταία κοινοβουλευτική περίοδο και σας καλούμε να δείτε ότι υπάρχει διαφορά μεταξύ της γενικής διάταξης για τους ανιθαγενείς και της διάταξης για τους ανιθαγενείς Ρομά, με τα κριτήρια, τις προϋποθέσεις και τις δικλείδες οι οποίες υπάρχουν μέσα στον νόμο για αυτούς.

Θα ήθελα να κάνω και μια αναφορά στο προσφυγικό - μεταναστευτικό και να θέσω τέσσερα σημεία.

Ο Πρωθυπουργός σήμερα και η χώρα υποδέχεται τους Προέδρους όλων των οργάνων της Ε.Ε.. Πρέπει να θέσει την ανάγκη σύγκλισης έκτακτης Συνόδου Κορυφής της Ε.Ε. και του Ευρωπαϊκού Συμβουλίου, που θα έχει να κάνει και με την προστασία των συνόρων, αλλά και με τον καταμερισμό της ευθύνης, τις κυρώσεις που πρέπει να επιβληθούν σε χώρες που δεν συμμορφώνονται με τις αποφάσεις, την άμεση εφαρμογή τους από όλα τα κράτη μέλη, αλλά και μια κοινή πολιτική ασύλου οικογενειακών επανενώσεων, ασυνόδευτων ανηλίκων και επιστροφών, που θα λύσουν μακροπρόθεσμα το ζήτημα.

Το δεύτερο σημείο είναι ότι ζητάμε αλληλεγγύη από την Ευρώπη και καλά κάνουμε, όμως, και οι νησιώτες ζητούν αλληλεγγύη από την υπόλοιπη χώρα. Άρα, λοιπόν, πρέπει να δείξουμε πρώτα εμείς αλληλεγγύη και να δείξει και η Ευρώπη αλληλεγγύη, γιατί έχει και αυτή ευθύνη για τη δημιουργία της προσφυγιάς ανά τον κόσμο. Ερχόμαστε, όμως, σε ένα σημείο που δεν γίνεται αποσυμφόρηση των νησιών για συγκεκριμένους λόγους, οι οποίοι έχουν να κάνουν με τις αντιδράσεις των αιρετών και στελεχών σας στην περιφέρεια και θα πρέπει άμεσα αυτό να αρθεί, να υπάρξει μετακίνηση των ευάλωτων ομάδων στην ηπειρωτική Ελλάδα και στέγασή τους σε αξιοπρεπείς συνθήκες.

Εμείς είμαστε εδώ για να συμβάλουμε σε αυτό και το έχουμε αποδείξει. Δεν κάνουμε την αντιπολίτευση που κάνατε εσείς, που ήταν μικροπολιτική, λαϊκίστικη και που υποδαύλιζε την ξενοφοβία και το μίσος. Είμαστε εδώ για να συμβάλουμε στην ομαλή ένταξη και τη φιλοξενία αυτών των ανθρώπων σε δομές στην ενδοχώρα και βέβαια, να εκπονήσουμε μια εθνική στρατηγική για το προσφυγικό - έχουμε κάνει και επίκαιρη επερώτηση επάνω από ενάμιση μήνα στην Κυβέρνηση, η οποία δεν έρχεται να απαντήσει - μέσα και από παρεμβάσεις σε ευρωπαϊκά και διεθνή φόρα, όπου έχουμε τη δυνατότητα.

Κύρια Πρόεδρε, κλείνω λέγοντας ότι, επίσης, θα πρέπει και το κράτος στα νησιά, αυτή τη στιγμή, να ενεργοποιηθεί. Πρέπει η πολιτεία να λειτουργήσει συγκροτημένα απέναντι σε οποιεσδήποτε προσπάθειες αγανακτισμένων πολιτών, ομάδων ή ταγμάτων εφόδου, ακροδεξιών μελών, τα οποία, αυτή τη στιγμή, προβαίνουν σε επιθέσεις και έκνομες ενέργειες και που ο εισαγγελέας, η αστυνομία και άλλα όργανα της πολιτείας πρέπει να αναλάβουν δράση, διότι οδηγούμαστε σε μια εξαιρετικά επικίνδυνη κατάσταση, εκτός ελέγχου, όπου δεν θα είναι θύματα μόνο οι πιο ευάλωτοι και οι ευπαθείς ομάδες, οι εργαζόμενοι των ΜΚΟ, οι φωτορεπόρτερ, οι πρόσφυγες και όποιος διαμαρτύρεται. Στο τέλος, θα είμαστε και εμείς συνολικά απέναντι σε όλη αυτή τη βιαιότητα και σε όλη αυτή την αθλιότητα, η οποία εκτυλίσσεται παίρνοντας ο καθένας τον νόμο στα χέρια του.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Κυρία Πρόεδρε, κ.κ. Υπουργοί, κ.κ. Γενικοί Γραμματείς, κυρίες και κύριοι συνάδελφοι, με πολύ μεγάλη θλίψη άκουσα τον συνάδελφο να τοποθετείται για το θέμα του προσφυγικού και όλοι μας παρακολουθούμε, με αγωνία, τις εξελίξεις και στα εθνικά μας θέματα και την έκρυθμη κατάσταση που έχει δημιουργηθεί στα σύνορά μας με την Τουρκία, όπου παράνομοι μετανάστες - πρόσφυγες προσπαθούν, για μια ακόμη φορά, να περάσουν τα σύνορα και να εισέλθουν στα ελληνικά εδάφη.

Έτσι, λοιπόν, η ελληνική Κυβέρνηση έχει μια σαφή θέση, έχει διεθνοποιήσει το πρόβλημα και στην Ε.Ε. και στο ΝΑΤΟ και, σε επιχειρησιακό επίπεδο, απέτρεψε την παράνομη είσοδο στη χώρα όλων αυτών που, πλέον, εργαλειοποιεί συστηματικά η γείτονα χώρα, προσπαθώντας να τους χρησιμοποιήσει. Θεωρώ, λοιπόν, χωρίς αμφιβολία ότι οι όλες αντιπαραθέσεις δεν συμβάλλουν στην επίλυση του προβλήματος, τουναντίον βάλλεται η πατρίδα μας και, τούτες τις δύσκολες ώρες, επιβάλλεται από όλους μας σύμπνοια και ομοψυχία. Θα περίμενα, λοιπόν, και την αντιπολίτευση να έχει μια σύννομη στάση με την ελληνική Κυβέρνηση.

Όσον αφορά στο παρόν νομοσχέδιο, να χαιρετήσω την ηγεσία του Υπουργείου για την αυστηροποίηση στο πλαίσιο του ασύλου και να τοποθετηθώ σε θέματα κυρίως της Τοπικής Αυτοδιοίκησης.

Το νομοσχέδιο λύνει βασικά προβλήματα της Τοπικής Αυτοδιοίκησης, εφόσον και έχει πολύ μεγάλη αποδοχή από το σύνολο των δημάρχων αλλά και των περιφερειαρχών. Λύνεται έτσι το πρόβλημα της υποστελέχωσης των τεχνικών υπηρεσιών, ώστε οι δήμοι, αλλά και οι περιφέρειες, κυρίως οι δήμοι, να μπορούν να κάνουν σύντομες και γρήγορες μελέτες και να υλοποιούν τα έργα, εφόσον και ήταν αυτό το κύριο ζητούμενο και εφόσον το είχε θέσει και ο Περιφερειάρχης Νοτίου Αιγαίου και με την επιστολή του προς όλες τις κατευθύνσεις, ότι ήταν το κύριο ζήτημα η υποστελέχωση των δομών των δήμων για να εκτελέσουν μελέτες. Έτσι, λοιπόν, με το παρόν νομοσχέδιο λύνεται και αυτό.

Στην παράγραφο 6 του άρθρου 12 απαλείφεται, και πολύ σωστά, η προϋπόθεση, πριν τον διορισμό, να έχει συσταθεί θέση μετακλητού γενικού γραμματέα στον οργανισμό εσωτερικής υπηρεσίας του Δήμου, κάτι το οποίο χαιρετήσαμε και στο προηγούμενο νομοσχέδιο του Υπουργείου που το έφερε και έτσι έφερε τον θεσμό του γενικού γραμματέα ανεξαρτήτως πληθυσμιακών κριτηρίων. Η όλη προϋπόθεση ήταν όντως γραφειοκρατική και καλώς καταργείται, καθώς ο γενικός γραμματέας είναι μετακλητός υπάλληλος, δεν είναι ούτε μόνιμος ούτε αορίστου χρόνου.

 Επίσης, πολύ σωστά, μεταβάλλεται το πειθαρχικό δίκαιο, το οποίο εφαρμόζεται μέχρι σήμερα στους ΟΤΑ Α΄ βαθμού με το άρθρο 56. Στο δε ειδικό καθεστώς που ισχύει για την ανέγερση κτιρίων εκπαίδευσης και υγείας, επισπεύδονται, πολύ σωστά, οι όλες διαδικασίες ανέγερσης βρεφικών και παιδικών σταθμών.

 Έρχομαι τώρα σε κάποιες παρατηρήσεις επί του νομοσχεδίου και κάποιες προτάσεις, καθώς ξέρω και την ευαισθησία του Υπουργείου και της ηγεσίας του στους όρους της νησιωτικότητας και όχι μόνο. Θα σταθώ σε δύο τρεις παρατηρήσεις επί των άρθρων.

Στην παράγραφο 3 του άρθρου 10 του σχεδίου νόμου, προτείνω την επέκταση και στους νησιωτικούς Δήμους με πληθυσμό κάτω των 20.000 κατοίκων των ανταποδοτικών τελών, διότι, κατά την τουριστική περίοδο, υπάρχει δυσανάλογα τεράστιος όγκος απορριμμάτων, ο οποίος δημιουργεί επιπλέον ανάγκες αποκομιδής και διαχείρισης των απορριμμάτων, που μπορούν να καλυφθούν από τα ανταποδοτικά τέλη.

Στο άρθρο 19 του σχεδίου νόμου προτείνουμε να επεκταθεί η δυνατότητα αυτή για τον δημοσιογράφο σε όλους τους νησιωτικούς Δήμους, καθότι, λόγω και της τουριστικής περιόδου, τα νησιά μας γίνονται αντικείμενο παγκόσμιας προβολής και όχι μόνο και πολλές φορές ανακύπτουν ζητήματα δημοσιότητας, τα οποία χρήζουν ιδιαίτερης μεταχείρισης, κάτι που μόνο ένας επαγγελματίας δημοσιογράφος μπορεί να διαχειριστεί.

Αυτά προς το παρόν και επιφυλάσσομαι για την Ολομέλεια. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Σπανάκης.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ :** Αξιότιμοι κύριοι Υφυπουργοί, κυρίες και κύριοι Γενικοί Γραμματείς του Υπουργείου, πράγματι, έρχεται ένας νόμος που ρυθμίζει θέματα όχι μόνο της αυτοδιοίκησης, αλλά και πολλά άλλα ζητήματα που αφορούν τον ευρύτερο και το στενό δημόσιο τομέα.

Θα ήθελα, πριν ξεκινήσω τη σύντομη τοποθέτησή μου, να θέσω ένα ερώτημα. Τελικά, αυτό το νομοσχέδιο κλείνει τρύπες του παρελθόντος, λύνει χρόνια προβλήματα που υπάρχουν στο δημόσιο, στην αυτοδιοίκηση, ζητήματα απλά, αλλά και σύνθετα; Η απάντηση είναι «ναι». Σίγουρα, μπορούμε να θέσουμε πολλά επιμέρους ζητήματα και προτάσεις και άλλωστε αυτός είναι και ο λόγος που τοποθετούμε στη β΄ ανάγνωση του νομοσχεδίου.

Καταρχάς, είναι πολύ θετικό το γεγονός ότι προχωράμε σε αναπτυξιακούς οργανισμούς, χωρίς αυτό να σημαίνει ότι δεν πρέπει να δώσουμε ένα τέλος στην υποστελέχωση των υπηρεσιών μας και να στελεχωθούν οι υπηρεσίες της τοπικής αυτοδιοίκησης.

Ναι, κατά το παρελθόν, έχει πληρώσει ακριβά η αυτοδιοίκηση την υποστελέχωση των υπηρεσιών. Π.χ. στον Δήμο Μοσχάτου – Ταύρου, επί κυβερνήσεως Κώστα Καραμανλή, δόθηκε μια μοναδική ευκαιρία να αξιοποιήσουμε το παραλιακό μέτωπο. Υπήρχε μια πολύ συγκεκριμένη πρόταση από τα Ολυμπιακά Ακίνητα τότε, προκειμένου να αξιοποιηθεί το παραλιακό μέτωπο, όμως, είχαμε υποστελεχωμένες τεχνικές υπηρεσίες. Σε αυτό, δεν φταίει ούτε ο Δήμος, αλλά και το κράτος προσπαθεί, όσο το επιτρέπουν τα δημοσιονομικά, να ενισχύσει τις υπηρεσίες.

Ναι, λύνεται ένα σοβαρό ζήτημα, όμως, δεν πρέπει να αφήνουμε πίσω ότι πρέπει να ενισχυθούν οι δήμοι σε προσωπικό, όταν και εφόσον το επιτρέπουν τα οικονομικά μας και κατά τρόπο τέτοιο που να υπάρχει δίκαιος καταμερισμός του προσωπικού.

Θα ήθελα εδώ να θέσω ένα θέμα όσον αφορά το Μητρώο Δεδομένων Τοπικής Αυτοδιοίκησης. Είναι μια πολύ σημαντική τομή και δεν πρέπει να την περνάμε στα «ψιλά γράμματα» και αναφέρομαι στο άρθρο 7. Εδώ, είναι πολύ σημαντικό να μπαίνουν δεδομένα και απολογισμών αλλά και προϋπολογισμών- και επειδή εδώ στην αίθουσα είναι και ένας έμπειρος αυτοδιοικητικός, ο κ. Μιχάλης Σταυριανουδάκης, ο οποίος υπηρέτησε έναν Καλλικρατικό αλλά και Καποδιστριακό δήμο, τη μετάβαση, δηλαδή - θα πρέπει το Μητρώο αυτό να παίρνει δεδομένα για την Τοπική Αυτοδιοίκηση, κατά την άποψή μου, από το 2008, 2009, προκειμένου να δούμε και να αξιολογήσουμε διαχρονικά την πορεία των δήμων και εδώ θα βγάλουμε και ένα χρήσιμο συμπέρασμα, κατά πόσο ο νόμος Καλλικράτη είχε θετικές ή αρνητικές επιδράσεις και σε ποιους δήμους, ώστε να ληφθούν περαιτέρω αποφάσεις.

Θα μου επιτρέψετε να αναφερθώ στους Προέδρους των Δημοτικών Συμβουλίων και να πω ότι πρέπει να δούμε πάρα πολύ σοβαρά το θέμα των αποζημιώσεων των Προέδρων Δημοτικών Συμβουλίων που είναι δημόσιοι υπάλληλοι ή που υπηρετούν σε Νομικά Πρόσωπα Ιδιωτικού Δικαίου. Ναι, την επιλογή που φέρνει η συγκεκριμένη διάταξη στο άρθρο 11, παράγραφος 5, περίπτωση (β), το προβλέπει και σήμερα ότι είναι υποχρεωμένος ο Πρόεδρος του Δημοτικού συμβουλίου να επιλέξει την μισθοδοσία αλλά, όταν η αποζημίωση είναι καθαρά 500 € και η μισθοδοσία του είναι 1100 €, ποιος θα πάει να επιλέξει να παίρνει 500 €; Άρα, εδώ πρέπει να δίνεται η δυνατότητα να παίρνει και την αποζημίωση του Προέδρου του Δημοτικού Συμβουλίου. Αυτό καταλαβαίνετε, ότι πρέπει να γίνει, δεν είναι πολλές οι περιπτώσεις ανά τη χώρα.

Ένα άλλο κομμάτι το οποίο θέλω να θέσω είναι όσον αφορά τους Ειδικούς Συμβούλους στους Συνδέσμους. Είχα απάντηση συγκεκριμένη από τον αρμόδιο Υφυπουργό, τον κ. Λιβάνιο, αλλά πρέπει να το δούμε, διότι είναι πολύ σημαντικό στους Συνδέσμους να υπάρχει Ειδικός Σύμβουλος. Επιστημονικός Συνεργάτης, διότι καταλαβαίνετε σύνδεσμοι, όπως π.χ. είναι στην περιφέρειά μου ο ΣΠΑΙ, πρέπει να έχουν τέτοιο σύμβουλο.

Δίνεται η δυνατότητα στους δασικούς συνεταιρισμούς και είναι πολύ θετικό το πρόσημο στη διάταξη που φέρνετε στο άρθρο 24 για τους δασικούς συνεταιρισμούς.

 Όπως πολύ σημαντική είναι και η διάταξη του άρθρου 26, για τη μίσθωση ακινήτων από τους δήμους για τους Βρεφονηπιακούς Σταθμούς, για τους Παιδικούς Σταθμούς. Πολύ σημαντική διάταξη.

Βέβαια, δεν πρέπει να περνά στα «ψιλά γράμματα», ότι υπάρχει συγκεκριμένη διάταξη για την απόσπαση μετάταξης συγγενών των θυμάτων στο Μάτι.

Επιτρέψτε μου, όμως, αφού προέρχομαι και από τον δημόσιο τομέα, να υποβάλω και κάποιες προτάσεις- όχι ως πρώην συνδικαλιστής και ως πρώην Πρόεδρος των Εργαζομένων στις ΔΟΥ του νόμου Αττικής και Κυκλάδων- να σας πω ότι για τις επιλογές προϊσταμένων, όσοι είναι κάτοχοι Μεταπτυχιακών δίνονται 200 μόρια, αλλά όσοι είναι από Πολυτεχνικές Σχολές, π.χ., που είναι πενταετία, ούτε για το παραπάνω έτος δίνετε 100 μόρια. Θα ήθελα να εξετάσετε σοβαρά αυτό να γίνει 200 μόρια, είναι ένα αίτημα το οποίο το έχουν και οι μηχανικοί του δημοσίου και νομίζω ότι είναι και δίκαιο.

Επίσης, θέλω να προτείνω, επειδή σε πολλούς συλλόγους εργαζομένων της χώρας και επειδή οι αιμοδότες, αν δούμε διαχρονικά τη δεκαετία έχουν μειωθεί κατά πολύ, εδώ πρέπει να βάλουμε τη λέξη κινητροδότηση. Υπάρχουν πάρα πολλοί σύλλογοι εργαζομένων που έχουν πολύ σοβαρές και πολύ μεγάλες «τράπεζες αίματος», όμως, έχουν πάρει την φθίνουσα πορεία.

Προβλέπεται στο άρθρο 49, δύο ημέρες ειδική άδεια- εδώ να διευκρινίσουμε πέραν της ημέρας αιμοδοσίας στη διάταξη- και προτείνω, οι δύο ημέρες να γίνουν τρεις, ειδική άδεια σε αιμοδότες πέραν της ημέρας της αιμοδοσίας, σε «τράπεζες αίματος» συλλόγων εργαζομένων. Αυτό είναι ένα κίνητρο, ώστε οι σύλλογοι των εργαζομένων που έχουν δικές τους «τράπεζες αίματος»- μία από αυτές είναι του Συλλόγου Εφοριακών πολύ σημαντική αλλά και πολλών άλλων συλλόγων- να πηγαίνουν να δίνουν αίμα.

Γιατί, προσέξτε, στις τράπεζες του συλλόγου εργαζομένων, δεν δίνουν αίμα μόνο τα μέλη του συγκεκριμένου συλλόγου, αλλά και τρίτοι, που έρχονται να δώσουν και έχουν το δικαίωμα να πάρουν την άδεια των τριών ημερών, αντί για δύο ημέρες να γίνουν τρεις. Επίσης, άκουσα μια πολύ σημαντική πρόταση. Αναφέρατε για μία ημέρα το χρόνο, για αποδοχές με τον ετήσιο γυναικολογικό έλεγχο και είναι μια τομή και αξίζουν πολλά συγχαρητήρια στην ηγεσία του Υπουργείου Εσωτερικών.

Προτείνω, η ημέρα αυτή να δίνεται στο σύνολο του προσωπικού για να μπορεί να κάνει το ετήσιο τσεκάπ. Άλλωστε, η πλειοψηφία είναι γυναίκες στο δημόσιο τομέα, επομένως, δεν θα είναι κάτι το οποίο θα επιβαρύνει τις υπηρεσίες και τη ροή τους. Επειδή στη χώρα μας, έχουμε μια παράδοση που έχει παγκόσμια εμβέλεια, που είναι ο κλασικός μαραθώνιος. Θα ήθελα να προτείνω, προκειμένου να ενισχυθεί ο κλασικός Μαραθώνας, επειδή έχουμε πολλούς δημόσιους υπαλλήλους που είναι και Μαραθωνοδρόμοι των 42 χιλιομέτρων, να υπάρχει ειδική άδεια μιας ημέρας, σε όσους συμμετέχουν στον κλασικό μαραθώνιο της Αθήνας. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ:** Δεν θα επαναλάβω αυτά που είπατε στην Επιτροπή για το νομοσχέδιο της υγείας, για το θέμα των μεγάλων των ημερών, θα πω μόνο δύο κουβέντες. Συγκαλέστε συμβούλιο πολιτικών αρχηγών, διεθνοποιήστε το θέμα, πιέστε να συγκληθεί Συμβούλιο Κορυφής στην Ε.Ε.. Το θέμα δεν είναι ελληνοτουρκικό, μην το κατεβάζετε εκεί, είναι εβροτουρκικό και έτσι θα λυθεί. Δεν μπορούμε να το λύσουμε μόνοι μας, σταματήστε να βοηθάτε, να καλύπτετε και να υποδαυλίζετε το ακροδεξιό φίδι που πάει να ξανασηκώσει κεφάλι.

Δεύτερον, είναι θετικό το ότι το Υπουργείο Εσωτερικών κάνει αποδεκτές μια σειρά από τροπολογίες τις οποίες καταθέσαμε ως Αξιωματική Αντιπολίτευση. Αναφέρθηκε αναλυτικά ο Εισηγητής μας, ο κ. Σπίρτζης. Εγώ θα επαναλάβω ότι όσο καιρό το κεντρικό κράτος και η κεντρική εξουσία δεν αποφασίζει να περάσει αδειοδοτικές αρμοδιότητες στην Τοπική Αυτοδιοίκηση, το πρόβλημα των καθυστερήσεων δεν πρόκειται να λυθεί ποτέ. Θα ήταν στην πρώτη Επιτροπή, είναι θέμα άλλου νομοσχεδίου να δούμε αυτό το οποίο ετοιμάζετε.

Θέλω να σταθώ σε δύο πράγματα. Για το ένα, πήρα αφορμή από τον κ. Σπανάκη. Δεν είναι για τις ημέρες άδειας που ζήτησε, είναι για το Μάτι. Μήπως μπορεί κανείς να μας ενημερώσει, αυτή η αστική μη κερδοσκοπική εταιρία ΜΑΤΙ ΞΑΝΑ, την οποία εν χορδαίς και οργάνοις, ανακοινώσατε τον Ιούλιο, ψηφίσατε κιόλας, τι έργο έχει παράξει μέχρι στιγμής; Να σας το δείξω εγώ το έργο; Είμαστε 8 μήνες μετά, αλλά το έχουμε θάψει και, 8 μήνες μετά, είναι στον αέρα. Είναι κεφάλι, το οποίο δεν έχει πόδια και ετοιμάζουν να τη κλείσουν και αυτή, γιατί δεν έχει παράξει απολύτως τίποτα.

Ένα θέμα θέλω να σας θέσω, κύριε Υφυπουργέ, δυστυχώς, έφυγε ο Υπουργός, για το οποίο νομίζω ότι υπάρχει σοβαρό πρόβλημα με πάρα πολλούς δήμους, γιατί καλά είναι όλα αυτά, αλλά εδώ υπάρχει το εξής: Εμείς είχαμε καταφέρει και έργα που εκτελούνταν από το ΠΔΕ να πληρώνονται οι λογαριασμοί που κατατίθενταν μέσα σε μια βδομάδα και αυτό είναι πραγματικό γεγονός. Μέσα σε μια βδομάδα από τη στιγμή που κατατίθετο ο λογαριασμός, το έργο πληρωνόταν. Υπήρχε μια συνεχής ροή χρήματος από το Υπουργείο Οικονομίας και Ανάπτυξης, στο Υπουργείο Εσωτερικών που πίστωνε τους λογαριασμούς των δικαιούχων εταιριών με βάση τους πίνακες και τους λογαριασμούς που κατέθεταν οι δήμοι διαπίστωσα το εξής.

Έχουν συσσωρευτεί στο Υπουργείο Εσωτερικών λογαριασμοί ύψους πάνω από 15 εκατ. ευρώ, από τον Νοέμβρη και μετά, και έχουν πληρωθεί μόνο 2 εκατ. ευρώ. Αυτό έχει αρχίσει και παράγει το εξής αποτέλεσμα. Δεν κινδυνολογώ. Κατεβαίνω στην πατρίδα μου, γυρίζω, βλέπω. Δεν κινδυνολογώ. Υπάρχουν έργα που σταματούν, γιατί οι εργολάβοι δεν πληρώνονται. Και πού είστε; λεφτά έχετε μπόλικα. Μαθαίνω ότι δεν στέλνει το Υπουργείο Οικονομίας και Ανάπτυξης στο Εσωτερικών. Αυτή είναι η διαδικασία. Πρέπει να δώσει την έγκριση από εκεί, για να εκταμιεύσει, διότι έχει τον κεντρικό έλεγχο του ΠΔΕ. Γιατί δεν το κάνει; Ο Υπουργός Αναπτύξεως, «μπουλντοζιέρης του Ελληνικού» κ.λπ. κ.λπ., γιατί δεν το κάνει; Εσείς θα ρωτήσετε;

**ΧΡΗΣΤΟΣ ΣΠΙΡΤΖΗΣ:** Γιατί δεν τον παίρνεις να ρωτήσεις που είναι φίλος σου;

**ΠΑΥΛΟΣ ΠΟΛΑΚΗΣ:** Δεν είμαστε πολύ φίλοι και δεν μπορώ να τον πάρω τηλέφωνο. Λοιπόν, έτσι θα έρθει η ανάπτυξη; Το 4% έγινε 2%. Ούτε 1% δεν θα πιάσετε, αν σταματήσουν και αυτά τα έργα, έτσι; Ήταν μεγάλη αιμοδότηση για την ελληνική περιφέρεια και για μικρομεσαίες επιχειρήσεις και για τον κύκλο εργασιών αυτά τα έργα.

Ο κ. Γεραπετρίτης του Επιτελικού Κράτους, που έχει τον συντονισμό, θα ασχοληθεί με το θέμα αυτό; Διότι, καλές είναι οι κραυγές «εδώ, ανάπτυξη», αλλά, εντάξει, το Ελληνικό το ξεχάσαμε.

Και τώρα, μια που μου δόθηκε η ευκαιρία, να πω και κάτι άλλο, γιατί δεν μπορώ, θα σκάσω. Έλεγε ο ανεκδιήγητος Υπουργός Αναπτύξεως ότι η πρώτη επένδυση που θα έφερνε ο ΣΥΡΙΖΑ ήταν η επένδυση «του μπάφου». Το θυμάστε; Και πήγε, προχθές, στα εγκαίνια του εργοστασίου φαρμακευτικής κάνναβης. Τη φαρμακευτική κάνναβη την έλεγε επένδυση «του μπάφου». Γιατί πήγε εκεί; Θέλει να «ξεμπαφιάσει» από την αποτυχία του όλου πράγματος που έχει γίνει με την Προανακριτική για τον Παπαγγελόπουλο; Διότι, πρώτον, τις τελευταίες μέρες, εξαφανίστηκε, όταν γινόταν το νταβαντούρι στα νησιά. Εδώ, πάλι, θέλει να γαργαλήσει το ακροδεξιό ακροατήριο και να σαλπίσει «ντου» στην Κωνσταντινούπολη, ξαναεμφανίστηκε. Για το Υπουργείο του και την ανάπτυξη, όμως, δεν λέει.

Το ερώτημα, λοιπόν, είναι: Έχετε κάνει εσείς, κύριε Υφυπουργέ, τις απαραίτητες κινήσεις για να εκταμιευτούν τα χρήματα και να συνεχιστούν τα έργα; Μιλάω για έργα σε εξέλιξη. Δεν μιλάω για συμβασιοποιημένα, που δεν έχουν ξεκινήσει, που είναι σε διαγωνισμό. Μιλώ για εκτελούμενα. Γιατί καθυστερείτε; Πώς θα έρθει η ανάπτυξη;

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ:** Κατ' αρχήν, να πω ότι οι ρυθμίσεις που προτείνονται – το είπα και στην προηγούμενη συνεδρίασή μας - αποτελούν μια καινοτομία, γιατί προσπαθούν να καταστήσουν την Τοπική Αυτοδιοίκηση πραγματικά έναν παραγωγό ανάπτυξης, για το οποίο έχει ανάγκη η χώρα και οι τοπικές κοινωνίες.

Θέλω να πω ότι στην προηγούμενη συνεδρίαση, εσκεμμένα, δεν αναφέρθηκα σε ένα ζήτημα, γιατί ήθελα λίγο χρόνο να διαβουλευτώ με τον κ. Υφυπουργό και τους συνεργάτες του, έτσι ώστε, στη σημερινή συνεδρίασή μας, να προτείνω επί του θέματος αυτού.

Ποιο είναι το θέμα αυτό; Είναι η πρόταση της κατάργησης, της απαλοιφής της παραγράφου β’ του άρθρου 10 που αφορά στη μη κατάργηση τελικά της παραγράφου 1 του άρθρου 16 του νόμου 4555. Και γιατί το λέω και το προτείνω αυτό και επανέρχομαι πλέον με το θέμα αυτό, πιο συγκεκριμένα;

Πρώτον. Γιατί αποτυπώνει την πραγματικότητα.

Δεύτερον. Αυτή η ρύθμιση δεν αφορά στους αναπτυξιακούς οργανισμούς, αλλά στις αναπτυξιακές ανώνυμες εταιρείες, που ήδη υφίστανται.

Και τρίτον. Για πρώτη φορά, στο άρθρο 9, οι αναπτυξιακοί οργανισμοί αναλαμβάνουν δυνητικά και αυτοδιοικητικό ρόλο.

Επομένως, η αποτύπωση του άρθρου 16, παράγραφος 1, ήταν ορθή. Προτείνω, επομένως, την απαλοιφή της διαγραφής.

Συνεχίζοντας, θέλω να πω κάτι που είναι αυτονόητο. Πραγματικά, επικροτώ την καινοτομία που πάει να προωθηθεί μέσα απ' αυτό το νομοσχέδιο. Είναι αυτονόητο, με βάση και την πρόταση του κ. Σπίρτζη, η οποία έγινε αποδεκτή από τον κ. Υπουργό, ότι η εποπτεία του ΑΣΕΠ έχει έννοια μόνο στις συμβάσεις ορισμένου χρόνου. Απλώς, αυτό το διευκρινίζω.

Επίσης, να πω ότι είναι πολύ καλή ιδέα -και έγινε ήδη αποδεκτή από τον κ. Υπουργό- οι αποφάσεις των διοικητικών συμβουλίων των εταιρειών αυτών να κοινοποιούνται στους ΟΤΑ μετόχους και να αναρτώνται στο πρόγραμμα ΔΙΑΥΓΕΙΑ.

Με τον τρόπο αυτό και με μια νομοτεχνική, την οποία ήδη έχω συζητήσει με τους συνεργάτες του κ. Υφυπουργού, συμφωνώ απόλυτα με το σχέδιο νόμου, το οποίο είναι υπόψη μας, προσθέτοντας το τελευταίο, ότι σε περίπτωση που δεν απαλειφθεί η παράγραφος 16.1 που εγώ προτείνω, καλό θα είναι να υπάρξει μια αντίστοιχη μέριμνα και για το προσωπικό των εταιρειών αυτών, το οποίο θα πρέπει να τύχει διαφορετικής μεταχείρισης, όπως άλλωστε συμβαίνει και με το προσωπικό των άλλων εταιρειών. Δηλαδή, εάν ο μη γένοιτο χρειασθεί, να λυθούν οι εταιρείες αυτές, να πάνε στους μετόχους.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Πούλου.

 **ΠΑΝΑΓΙΟΥ (ΓΙΩΤΑ) ΠΟΥΛΟΥ:** Καταρχάς, ως πρώην αυτοδιοικητικός και εγώ, ήθελα να δω τη λογική αυτού του νομοσχεδίου. Πραγματικά, είναι δεκτός ο λόγος που επικαλείται η Κυβέρνηση ότι έπρεπε να βοηθηθούν οι μικροί, ορεινοί, νησιωτικοί, μειονεκτικοί δήμοι. Όμως, είπε κάποιος συνάδελφός και αναρωτήθηκε: Έγινε μια τέτοια καταγραφή; Διότι, η δική μου εμπειρία από έναν μεσαίο δήμο, τον δήμο Λεβαδέων, που έχει 30.000 κατοίκους, υλοποιεί αυτή τη στιγμή ένα έργο 60 εκατομμυρίων. Άρα, υπάρχει αναγκαιότητα του να δούμε πού πραγματικά υπάρχουν αυτές οι ελλείψεις και εκεί, σε αυτές τις ελλείψεις, να έρθουμε και να προτείνουμε πράγματα.

 Μια πρόταση, την οποία δέχθηκε ο Υπουργός και νομίζω, ότι θετικά το αντιμετωπίζουμε όλοι, είναι ότι υπάρχει και άλλος τρόπος πέρα από τους ανώνυμους οργανισμούς, διότι οι συνάδελφοι σε αυτή την αίθουσα θα ομολογήσουν ότι «είδαμε και πάθαμε» να κλείσουμε αυτές τις παλιές αμαρτίες από πολλές αναπτυξιακές εταιρίες και οργανισμούς. Νομίζω ότι, αυτή τη στιγμή, δημιουργούνται ξανά προβλήματα και με αμφίβολη νομιμότητα.

 Διερωτώμαι, πραγματικά, πώς οι συνάδελφοι της ΚΕΔΕ δεν αντιδρούν σε αυτό. Γιατί, λέγεται στην αυτοδιοίκηση ότι μετά από μια δημοτική περίοδο, συνήθως, ο δήμαρχος είναι υπόλογος στα δικαστήρια για μια δεκαετία. Τώρα, τι θα γίνει; Γιατί οι δήμαρχοι καλούνται να υποκαταστήσουν υπηρεσιακούς παράγοντες, π.χ. στο άρθρο 4, υποκαθιστά ο δήμαρχος ακόμα και τον προϊστάμενο τεχνικής υπηρεσίας. Στο άρθρο 5, υποκαθιστά τον προϊστάμενο της υπηρεσίας δόμησης. Στο άρθρο 12, υποκαθιστά τις αποφάσεις των δημοτικών συμβουλίων, αφού αν δεν συμφωνήσει, δεν υλοποιούνται. Στο ίδιο άρθρο, παράγραφος 9, νομιμοποιεί μάλιστα και αυθαίρετα.

«Πολυκέντρα ανακύκλωσης». Αλήθεια, ποιος είναι αυτός ο όρος; Γιατί δεν προβλέπεται στον Εθνικό μας Σχεδιασμό μέχρι στιγμής. Μήπως είναι φωτογραφική διάταξη, για να νομιμοποιηθούν εκ των υστέρων παράνομες αναθέσεις;

Θα διαφωνήσω με έναν συνάδελφο, ο οποίος μίλησε πριν και προέρχεται από την ίδια περιφέρεια με εμένα, τον κ. Ζεμπίλη. Αλήθεια, η καθυστέρηση των έργων σε όλη την τοπική αυτοδιοίκηση, θα λυθεί με αυτό που πάμε τώρα να κάνουμε; Ομολογείτε ότι υπάρχει έλλειψη προσωπικού σε όλες τις τεχνικές υπηρεσίες των ΟΤΑ. Σωστά. Με αυτόν τον τρόπο, θα επιστρέψουμε διαδικασίες; Γιατί δεν προβαίνετε, λοιπόν, άμεσα σε ενισχύσεις μέσω προσλήψεων σε όλους τους ΟΤΑ. Όπως ο κ. Ζαμπίλης είπε ότι όλα τα έργα των δήμων και γενικά της περιφέρειας έχουν καθυστερήσει, γιατί δεν είναι πλήρεις οι τεχνικές μας υπηρεσίες. Θα διαφωνήσω. Υλοποιούνται πολλά έργα από τον «Φιλόδημο» και από το ΕΣΠΑ.

Πράγματι, έγινε αλλαγή του νομικού πλαισίου, το 2016 και μέχρι να βρούμε το βηματισμό μας, αρχίσαμε να κατασκευάζουμε και να δημοπρατούμε έργα στους δήμους, τέλος του 2017. Άρα, χάθηκε από εκεί μια περίοδος. Μήπως υπάρχουν και ευθύνες της περιφέρειας που ακόμα οι προκηρύξεις για όλα αυτά που είπε ο κ. Ζεμπίλης δεν είναι έτοιμες; Γιατί, οι ολοκληρωμένες χωρικές παρεμβάσεις π.χ. στην περιφέρεια της Στερεάς Ελλάδος, μόλις το τέλος του 2018, βγήκε η προκήρυξη και εκκρεμούν ακόμα σημαντικές προκηρύξεις του ΕΣΠΑ που αναφέρονται στις τεχνολογίες, στα ψηφιακά προγράμματα, καθώς και στο πρόγραμμα «Εξοικονομώ» που και αυτό καθυστερημένα στις αρχές του 2019 προέκυψε.

Κύριοι συνάδελφοι, κύριε Υπουργέ, έχετε περιορίσει πολύ τη δημοκρατία στα συλλογικά όργανα και στα κύτταρα της δημοκρατίας, που είναι οι τοπικές κοινωνίες, είναι οι δήμοι, με όλες αυτές τις ανατροπές του επιτελικού κράτους που φέρατε στην αρχή της διακυβέρνησης σας. Αφαιρέσατε αρμοδιότητες τοπικών Προέδρων, αλλάξατε τις συνθέσεις των Επιτροπών Διοίκησης των δήμων, παρεμβαίνετε αυτή τη στιγμή και στις αποφάσεις των Δημοτικών Συμβουλίων, αφού βάζετε ως προϋπόθεση τη συναίνεση του Δημάρχου, καταργείτε και τη δυνατότητα διενέργειας τοπικών δημοψηφισμάτων. Γιατί αλήθεια υπάρχει τόσο μεγάλο έλλειμμα εμπιστοσύνης στα συλλογικά δημοκρατικά όργανα;

Πραγματικά, θα περίμενα μια απάντηση ως προς αυτό, γιατί φαίνεται να στοχοποιείτε οτιδήποτε αφορά σε θέματα αυτοτέλειας των ΟΤΑ και της τοπικής δημοκρατίας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Κύριοι Υφυπουργοί, κύριοι Γενικοί Γραμματείς, δεν μπορώ να μην ξεκινήσω με την αναφορά ότι η καρδιά μας και σκέψη μας βρίσκεται στους ακρίτες των συνόρων μας, στους κατοίκους πρωτίστως του Έβρου και των νησιών μας, οι οποίοι μαζί με τις Ένοπλες Δυνάμεις, την Ελληνική Αστυνομία, το Πυροσβεστικό Σώμα, τους άνδρες του Λιμενικού δίνουν αυτές τις μέρες και αυτές τις ώρες τη μάχη για να κρατήσουμε τα σύνορά μας, έτσι ώστε να μπορέσουμε να ελέγξουμε αυτή την κατάσταση με τη συνδρομή όλων, όσοι αναγνωρίζουν πλέον ότι τα ελληνικά σύνορα είναι ευρωπαϊκά σύνορα. Είναι ένα ζήτημα, λοιπόν, το οποίο ξεπερνά την εθνική διάσταση.

Δεν μπορώ να κρύψω επίσης τον προβληματισμό μου για τις αναφορές, τις δηλώσεις, τις «προτροπές» συναδέλφων της Αξιωματικής Αντιπολίτευσης του ΣΥΡΙΖΑ, οι οποίοι μας λένε αυτές τις μέρες, όποτε αναφέρονται στο ζήτημα, ότι θα «βάλουν πλάτη», υπεύθυνα μάλιστα, έτσι ώστε να περιθάλψουμε όλους, όσοι εισέρχονται παράνομα στη χώρα μας και βέβαια να βοηθήσουν, ώστε να διεθνοποιηθεί το ζήτημα, το προσφυγικό - μεταναστευτικό. Όλοι αντιλαμβανόμαστε, βέβαια, γιατί τα νούμερα είναι αδιάψευστα, ότι οι αριθμοί αφορούν στη συντριπτική πλειοψηφία τους σε οικονομικούς μετανάστες, οι οποίοι αναζητούν μια καλύτερη τύχη, σε ποσοστά που φθάνουν πλέον το 90% - 95%.

Ευτυχώς, λοιπόν, συνάδελφοι, σας ενημερώνω ότι ο Έλληνας πρωθυπουργός, Κυριάκος Μητσοτάκης, εδώ και καιρό τρέχει αυτή την καμπάνια διεθνοποίησης του ζητήματος με σαφή αποτελέσματα. Δεν είναι τυχαίο, άλλωστε, ότι σε δύο μόλις ημέρες, σε 48 μόλις ώρες από την κρίση αυτή που ζούμε, της πίεσης που δέχονται τα σύνορά μας, χερσαία και θαλάσσια, είναι παρόντες αυτή τη στιγμή στον Έβρο ο κ. Μισέλ, Πρόεδρος του Ευρωπαϊκού Συμβουλίου, η κυρία φον ντερ Λάιεν, η Πρόεδρος της Ευρωπαϊκής Επιτροπής μαζί με τον Αντιπρόεδρο, τον Έλληνα Επίτροπο, Μαργαρίτη Σχοινά, ο κ. Σασόλι ο Πρόεδρος του Ευρωπαϊκού Κοινοβουλίου και ο Κροάτης Πρωθυπουργός και ο Υπουργός Εσωτερικών της Κροατίας.

 Όλοι αυτοί, λοιπόν, σήμερα βρίσκονται στα ελληνοτουρκικά σύνορα στον Έβρο, πέταξαν με ελικόπτερο στην περιοχή, έχουν αυτή τη στιγμή ενημέρωση από τον Αρχηγό των Ενόπλων Δυνάμεων, τον αρχηγό ΓΕΕΘΑ και σε πολύ λίγο θα έχουν μια κοινή συνέντευξη τύπου, όπου θα προχωρήσουν σε δηλώσεις. Εάν αυτά δεν είναι αποτελέσματα της ήδη διεθνοποίησης του ζητήματος, τότε ίσως μιλάμε διαφορετική γλώσσα.

Συμφωνώ, βέβαια, ότι δεν θα πρέπει να υποδαυλίζουμε στο εσωτερικό της χώρας βίαιες συμπεριφορές σε βάρος οποιουδήποτε και εδώ, συνάδελφοι του ΣΥΡΙΖΑ, ειδικά οι δικές σας ευθύνες είναι πάρα πολύ μεγάλες σ' αυτό το ζήτημα και σε αυτό που ζήσαμε στα νησιά τις προηγούμενες εβδομάδες. Πολύ γρήγορα, θα αναφερθώ σε δύο ζητήματα στο νομοσχέδιο ξεκινώντας με την παρατήρηση ότι θα ήμουν πολύ πιο συγκρατημένος με ορισμένες τοποθετήσεις ορισμένων συναδέλφων του ΣΥΡΙΖΑ πάλι, οι οποίοι θεωρούσαν, ας μην ξεχνάμε, ως κορυφαία μεταρρύθμιση για την τοπική αυτοδιοίκηση την καθιέρωση της απλής αναλογικής.

Τα είδαμε, δυστυχώς, τα αποτελέσματα αυτά, αυτό το χάλι, αυτή η κατάντια για όλη την Ελλάδα σε τοπικό επίπεδο. Ευτυχώς, περιμαζεύτηκε έγκαιρα, πριν αρχίσουν οι δημοτικές θητείες σε όποιον βαθμό ήταν δυνατόν να γίνει αυτό, κ. Σπίρτζη, με νομοσχέδιο της Κυβέρνησης μέσα στον Αύγουστο. Και βέβαια, μη ξεχνάμε ότι ήσασταν οι ίδιοι που υποσχόσασταν χρηματοδότηση περίπου 1.200.000.000 στους δήμους της χώρας για μελέτες και έργα, χωρίς να έχετε εξασφαλίσει περισσότερα από 200 εκατ. καν.

Αναρωτιέμαι, εάν δεν είχατε χάσει τις εκλογές του Ιουλίου, τι θα λέγατε σήμερα στους Δημάρχους της χώρας.

Τα υπόλοιπα, επιφυλάσσομαι στην Ολομέλεια, κυρία Πρόεδρε και κύριοι συνάδελφοι.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ολοκληρώθηκε ο κύκλος των συναδέλφων βουλευτών-ομιλητών.

Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Σε σχέση με τα ΕΛ.ΤΑ., ο συνάδελφος, ο κ. Κάτσης, απηύθυνε κάποια ερωτήματα προς την Κυβέρνηση, τα οποία θα ήταν καλό, βέβαια, να βρίσκεται εδώ ο κ. Παππάς να τα απευθύνει. Είχε κάποιες ερωτήσεις γραμμένες ο κ. Κάτσης, πολύ καλώς, τις υπέβαλε.

Ως απάντηση αρχική, γιατί θα έχει δύο σκέλη η απάντησή μου, θα σας αναγνώσω τις απαντήσεις του κ. Παππά το 2019, σε αντίστοιχες ερωτήσεις, είτε για θέματα οικονομικής πολιτικής, είτε για θέματα προσωπικού, είτε για θέματα αρμοδιοτήτων, έτσι όπως απαντούσε ο ίδιος στην Βουλή και βεβαίως εγώ θα καταθέσω και τις απαντήσεις στην Βουλή.

Έλεγε, λοιπόν, απαντώντας στην 1428 του ΄19, στην 1791 του ΄19 και στην 1966 του ΄19, ερωτήσεις των κ. Αναστασιάδη, κ. Ασημακοπούλου και κ. Γρέγου, ο κ. Παππάς, με τον ίδιον ακριβώς τρόπο, απαντώντας: «Επισημαίνεται ότι το Υπουργείο Ψηφιακής Πολιτικής Τηλεπικοινωνιών και Ενημέρωσης δεν έχει αρμοδιότητα στην λειτουργία των Ελληνικών Ταχυδρομείων Α.Ε., παρά μόνον επί νομοθετικών και κανονιστικών θεμάτων που αφορούν στο ταχυδρομικό τομέα».

 Επιπλέον, σύμφωνα με τις διατάξεις του άρθρου 197 του νόμου 4389 του ΄16, όπως τροποποιήθηκε και ισχύει με το άρθρο 380, του νόμου 4512 του ΄18, το σύνολο των μετοχών κυριότητας του Ελληνικού Δημοσίου στα ΕΛ.ΤΑ. μεταβιβάζεται αυτοδικαίως και χωρίς αντάλλαγμα στην «Ελληνική Εταιρία Συμμετοχών και Περιουσίας Α.Ε.» από 1/1 του ΄18.

Σημειώνεται δε ότι η εν λόγω εταιρεία διόρισε νέο Διοικητικό Συμβούλιο της εταιρίας ΕΛ.ΤΑ. Α.Ε. στις 30/8 του ΄18 και αναφέρει από κάτω: «Ως εκ τούτου, ερωτήματα που αφορούν σε θέματα προσλήψεων στα ΕΛ.ΤΑ. δεν εμπίπτουν στο πεδίο των αρμοδιοτήτων του Υπουργείου Ψηφιακές Πολιτικής , Τηλεπικοινωνιών και Ενημέρωσης».

Στη δεύτερη απάντηση, που είναι ακριβώς η ίδια στην α΄ παράγραφο, λέει στο τέλος: «Ως εκ τούτου, ερωτήματα που αφορούν σε θέματα διοίκησης των ΕΛ.ΤΑ. ή των ΕΛ.ΤΑ. Courier δεν δύναται να απαντηθούν, καθώς δεν εμπίπτουν στο πεδίο των αρμοδιοτήτων του Υπουργείου Ψηφιακής Πολιτικής Τηλεπικοινωνιών και Ενημέρωσης» και βεβαίως η ίδια απάντηση υπάρχει στην ερώτηση του κ. Γρέγου.

Αυτές τις τρεις απαντήσεις, τις καταθέτω στα πρακτικά.

Και θέλω να πω το εξής: είναι τουλάχιστον υποκριτικό για ένα Υπουργό ο οποίος διαχειρίστηκε τα χρόνια που τα ΕΛ.ΤΑ. απαξιωθήκαν πραγματικά και απαντούσε συνεχώς στην Βουλή λέγοντας ότι δεν έχει αρμοδιότητα επί των ζητημάτων των ΕΛ.ΤΑ. παρά μόνον αυτών των οποίων περιορίζει, να έρχεται και να επικρίνει μια Κυβέρνηση και ένα Υπουργείο, μια πολιτική ηγεσία που προσπαθεί πραγματικά να βρει μια λύση, που είναι παρούσα.

 Δεν θα διστάσουμε να απαντήσουμε σε ό,τι χρειάζεται, αναλύοντας τα οικονομικά δεδομένα των προηγούμενων ετών, δίνοντας απαντήσεις ακόμα και αυτές που είναι πράγματι εκτός των τυπικών αρμοδιοτήτων μας, καθώς την πολιτική ευθύνη της λειτουργίας, εμείς έτσι την αισθανόμαστε, άλλοι τις αποποιούνται, είμαστε εμείς που την έχουμε.

Εμείς, λοιπόν, θα δώσουμε απαντήσεις αναλυτικές, όπως είπε και ο συνάδελφος, έχουν βγει στη «Διαύγεια» όλα αυτά, επί του συνόλου των αποζημιώσεων και της μισθοδοσίας και των αποζημιώσεων ανά Δ.Σ. των μελών των ΕΛΤΑ, επί του νομοθετικού πλαισίου που επιτρέπει αυτές τις οικονομικές απολαβές, που είναι δημιούργημα σας, καθώς οι μεταβιβάσεις των μετοχών και η αρμοδιότητα, όπως ξέρετε, έγινε το 2016 και το 2018, και στον συγκεκριμένο αυτό φορέα.

Επιπλέον, συνολικά θα αναζητηθούν και ευθύνες για όλες τις πρακτικές που από τη μια δήθεν δεν είχατε αρμοδιότητα, αλλά από την άλλη παρεμβαίνατε και έχετε απαξιώσει, πραγματικά, τα ΕΛΤΑ, με συνέπεια σήμερα να αναζητούνται, πράγματι, αυτά τα 15 εκατομμύρια για να μπορέσει να μείνει ζωντανός ο οργανισμός στους επόμενους λίγους μήνες, έτσι ώστε να σας παρουσιάσουμε τις επόμενες εβδομάδες το πλάνο μας το οριστικό για την αναδιάρθρωση των ΕΛΤΑ.

Είναι ένα πλάνο με το οποίο τα καταστήματα θα παραμείνουν ανοιχτά και να συνεχίσουν να προσφέρουν τις υπηρεσίες τους σε όλη την ελληνική περιφέρεια, ώστε να μην έχουμε το φαινόμενο των 70 καταστημάτων που έκλεισαν τη περίοδο του ΣΥ.ΡΙΖ.Α. και ταυτόχρονα, να έχουμε όλες εκείνες τις αναγκαίες προϋποθέσεις διαφάνειας συνολικά στη λειτουργία του οργανισμού

Οπότε, απέναντι σε έναν ΣΥΡΙΖΑ, που απαντούσε ότι δεν είναι αρμόδιος και σε έναν κ. Παππά, που λείπει σήμερα και τον περιμένουμε στην Ολομέλεια, εμείς λέμε ότι είμαστε παρόντες και με στοιχεία θα δώσουμε ακριβώς τα οικονομικά αποτελέσματα όλων αυτών των περιόδων.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ο κ. Κάτσης έχει τον λόγο.

**ΜΑΡΙΟΣ ΚΑΤΣΗΣ:** Να ενημερώσω λίγο τον κ. Υφυπουργό, μιας και ακούστηκαν αυτά τα πράγματα, πρώτον, δε θέλω να κάνω τον συνήγορο κανενός, απλά η σύνθεση της Επιτροπής είναι γνωστή και νομίζω ότι έπρεπε να γνωρίζετε ότι ο κ. Παππάς δεν αποτελεί μέλος της Επιτροπής.

Δεύτερον, έχω να σας ενημερώσω ότι ο τομεάρχης ψηφιακής διακυβέρνησης είμαι εγώ.

Τρίτον, στις ερωτήσεις όλες που διαβάσατε, κύριε Γεωργαντά, αναφέρεστε σε όλον τον κοινοβουλευτικό έλεγχο που έγινε την περίοδο που τα ΕΛΤΑ είχαν ήδη περάσει στο υπερταμείο και τη διοίκησή τους είχε ορίσει το υπερταμείο.

Άρα, λοιπόν, δε μπορείτε να έχετε δύο μέτρα και δύο σταθμά. Ή θα κατηγορείτε μετά τη σύσταση του Υπουργείου Ψηφιακής Κυβέρνησης τη δική σας, πήρατε με το Π.Δ. τις αρμοδιότητες των ΕΛΤΑ πάνω σας.

Ακριβώς εσείς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Άρα, το ταμείο την κάνει πάλι;

Το ταμείο σας, το δημιούργημά σας, τι κάνει;

**ΜΑΡΙΟΣ ΚΑΤΣΗΣ:** Αφού είστε Κυβέρνηση, κύριε Γεωργαντά, και δεν σας αρέσει το υπερταμείο, καταργήστε το. Εδώ δεν είστε και μας κάνατε σφοδρή κριτική;

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Με ένα άρθρο και ένα νόμο.

**ΜΑΡΙΟΣ ΚΑΤΣΗΣ:** Να ενημερώσω, λοιπόν, τον κ. Γεωργαντά, ότι για το σχέδιο που η Ν.Δ. προσπαθεί εδώ και επτά μήνες να εκπονήσει για τα ΕΛΤΑ, που δεν έχει σχέδιο, πήρε απόφαση το Δ.Σ. να προσλάβει τη γνωστική μη εξαιρετέα εταιρεία συμβούλων KPMG, αντίστοιχου τιμήματος 19.500 ευρώ. Λέει, δε, στο νούμερο 5, στην απόφαση του Δ.Σ., θα την καταθέσω υπάρχει και ΑΔΑ, «Την ανάθεση έργου εκπόνησης μελέτης σχεδιασμού προγράμματος εθελουσίας εξόδου στην εταιρία KPMG, με κόστος 19.500 € πλέον Φ.Π.Α., πλέον πιθανών εξόδων που θα πραγματοποιηθούν για λογαριασμό των ΕΛΤΑ κατά την εκτέλεση του έργου».

Άρα, λοιπόν, ο κ. Γεωργαντάς, η Ν.Δ. και όχι προσωπικά ο κ. Γεωργαντάς, δεν έχει κανένα απολύτως σχέδιο, μια απευθείας ανάθεση έκανε στην KPMG, για να σχεδιάσει το σχέδιο εθελουσίας εξόδου. Επίσης, εγώ θα το δεχτώ ότι μπορεί να μην έχετε την ευθύνη για το τι κάνει η διοίκηση, επί των ημερών σας, των ΕΛΤΑ.

Πρέπει, όμως, να καταγγέλλετε τη διοίκηση και αν έχει υπερβεί τον εσωτερικό κανονισμό λειτουργίας και προσέλαβε παραπάνω συμβούλους και με τι ποσό;

Εάν προσέλαβε golden boys ή αν άλλαξε τις συμβάσεις ορισμού και το πότε αυτές θα ολοκληρώνονται;

Ο διευθύνων σύμβουλος, έτσι και αλλιώς, τους προσλαμβάνει. Οπότε, εάν φύγει ο διευθύνων σύμβουλος, πρέπει να τερματίσει επιτόπου και όχι να πάρει κλειστό συμβόλαιο τετραετές, μέχρι το 2023.

Άρα, θα πρέπει να πάρετε πολιτικά αποστάσεις από τις πρακτικές της διοίκησης και, στο μέτρο που εσείς μπορείτε, να την αντικαταστήσετε, στο κάτω κάτω.

Δε μπορείτε, όμως, τη μια να μας χρεώνετε ότι έχουμε την ευθύνη του υπερταμείου και την άλλη να μας λέτε ότι δεν έχουμε την ευθύνη του υπερταμείου.

Αποφασίστε, λοιπόν, με ποια γραμμή θα συνταχθείτε, για να μπορέσουμε και εμείς να σας αντιπολιτευτούμε.

Σας ενημερώνω κιόλας ότι θα ασκήσω κοινοβουλευτικό έλεγχο, προκειμένου να κατατεθούν όλα αυτά τα πράγματα, ώστε να δούμε και να γνωρίζει ο ελληνικός λαός ότι όπως στη ΔΕΗ και στην ΕΥΔΑΠ, έτσι και στα ΕΛΤΑ, στρατιές γαλάζιων golden boys, με 4.500 ευρώ το μήνα, προσλαμβάνονται από την Κυβέρνηση της Ν.Δ..

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε Κάτση, θα ήθελα, στον κοινοβουλευτικό έλεγχο, την ερώτηση να την υποβάλλετε μαζί με τον κ. Παππά, τον αρμόδιο μέχρι χθες. Εγώ, αν ήμουν ο κ. Παππάς, θα ήμουν σήμερα εδώ, που είχε γίνει τόσο θέμα για τα ΕΛΤΑ, που ήμουν ο υπεύθυνος υπουργός 2,5 χρόνια και είμαι απών. Τον περιμένουμε στην Ολομέλεια, να υποβάλει και τις ερωτήσεις που θέλει κατά τον κοινοβουλευτικό έλεγχο, για να δούμε ακριβώς το τι έπρεπε να γίνει και δεν έγινε, αλλά σήμερα ξέρετε πού καταλήγετε; Στο υπερταμείο, το κακό, που φταίει για όλα. Το δημιούργημά σας, το υπερταμείο, είναι αυτό που, αυτή τη στιγμή, όποτε θέλετε, αποτελεί ανάχωμα εκεί που πρέπει να δώσετε απαντήσεις και δεν τις δίνετε και όποτε θέλετε, να κατηγορήσετε την Κυβέρνηση.

 Σχέδιο υπάρχει. Εμείς είμαστε εδώ. Ούτε χαρτί δεν μπορούσαμε να αγοράσουμε, έτσι όπως αφήσατε τα ΕΛΤΑ.

 Ήρθατε και μας είπατε για τις 19.000, για να εκπονηθεί σχέδιο. Άμα φέρω εγώ, που θα τα φέρω, τι γινόταν στα ΕΛΤΑ, τα «ωραία»,, «περίφημα» χρόνια σας, δεν ξέρω από πού θα φύγετε. Λοιπόν, κυρία Πρόεδρε, η συνέχεια, έτσι και αλλιώς, θα είναι στην Ολομέλεια. Ευχαριστώ.

 **ΜΑΡΙΟΣ ΚΑΤΣΗΣ:** Παρακαλώ τον κ. Υφυπουργό, να μας φέρει και τις ευθύνες του οικονομικού διευθυντή των ΕΛΤΑ και τι ευθύνες έχει, καθώς και του εσωτερικού τους ελέγχου.

 **ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Έχει ασκηθεί ποινική δίωξη στον δικό σας διευθυντή των ΕΛΤΑ.

 **ΜΑΡΙΟΣ ΚΑΤΣΗΣ:** Δεν υπάρχει «δικός» μας διευθυντής, κύριε Γεωργαντά.

 **ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ήταν προϊστάμενος της οικονομικής υπηρεσίας όταν είχατε τον απόλυτο έλεγχο στα ΕΛΤΑ. Πριν από το υπερταμείο.

 **ΜΑΡΙΟΣ ΚΑΤΣΗΣ:** Συνεχίστε να λοιδορείτε τα ΕΛΤΑ, προκειμένου να τα απαξιώσετε. Εμείς σας καλούμε να πάμε μαζί στον εισαγγελέα. Μαζί για όλους, όσους «βάζουν το δάχτυλο στο μέλι». Και για τον οικονομικό διευθυντή και για τον εσωτερικό έλεγχο και για όλα. Τολμάτε, κύριε Γεωργαντά;

 **ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Εμένα μην λέτε «τολμάτε». Εσείς τολμάτε; Είναι όλοι δικοί σας άνθρωποι.

 **ΜΑΡΙΟΣ ΚΑΤΣΗΣ:** Καταθέτω, κύρια Πρόεδρε, στα πρακτικά. Εδώ, golden boys με 60.000 €, για το 2020. Απόφαση Δ.Σ. το 2020. Την καταθέτω, με αριθμό ΑΔΑ. Ομοίως και την απόφαση του Υπουργείου Διοικητικής Ανασυγκρότησης, που λέει ότι: «Πρέπει οι συμβάσεις να τερματίζονται με τον τερματισμό της περιόδου διοίκησης του διευθύνοντος συμβούλου».

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Παρακαλώ, κύριε Υφυπουργέ, έχετε τον λόγο.

 **ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ο καταχραστής των 660.000 € θα έμενε ατιμώρητος με την τροποποίηση του ποινικού κώδικα, που έκαναν μια βδομάδα πριν τις εκλογές, καθώς είχε μετατραπεί σε πλημμέλημα η όποια παράβασή του και, ευτυχώς, η νέα διοίκηση έκανε εκ νέου παράσταση πολιτικής αγωγής και δήλωσε στην εισαγγελία, μέσα στην προθεσμία που έδωσε ο νόμος, ο καινούργιος νόμος του κ. Τσιάρα και αυτή τη στιγμή υπάρχει μια εκκρεμής ποινική διαδικασία, στην οποία το ελληνικό δημόσιο, τα ΕΛΤΑ, παρίστανται ως πολιτική αγωγή σε αυτήν την κατάχρηση, η οποία θα έμενε ατιμώρητη, εάν δεν άλλαζε ο νόμος τροποποίηση του ποινικού κώδικα του ΣΥΡΙΖΑ.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Κάτσης.

 **ΜΑΡΙΟΣ ΚΑΤΣΗΣ:** Είπα στον κ. Υφυπουργό να μας πει, σε δελτίο τύπου που εξέδωσα δημόσια, πρώτον, ποιος είναι υπάλληλος. Πότε ξεκίνησε τη δραστηριότητά του; Μέχρι ποια περίοδο βάθους φτάνει; Ποιόν είχε πολιτικό προϊστάμενο και αν συνεχίζεται ο έλεγχος ή όχι. Και, καλώς, σας το ξαναλέω, η διοίκηση, η οποία είχε ορίσει το υπερταμείο, το 2018, το 2019 ορίστηκε με εσωτερική προκήρυξη. Έτσι γίνονται οι αναβαθμίσεις στα ΕΛΤΑ, των διευθυντών, έτσι γίνονται οι ωριμάνσεις. Αν η ίδια διοίκηση ήταν κακή, που τον όρισε, η ίδια διοίκηση προχώρησε και τις διοικητικές πράξεις και καλώς πήγατε στον εισαγγελέα και καλώς προχωράνε όλα στον εισαγγελέα. Να πάνε όμως για όλους, κ. Γεωργαντά. Προχωράει, λοιπόν, αυτή η υπόθεση; Ελέγχονται όλοι οι υπάλληλοι, που έχουν «βάλει το δάχτυλο στο μέλι»;

 Εμείς λέμε «διαφάνεια παντού». Πάμε μαζί στον εισαγγελέα. Καμία αντίρρηση. Για τους πάντες, για τα πάντα. Έστω και ένα ευρώ.

 **ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Γεωργαντάς. **ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης)**: Δύο μεγάλες υποθέσεις απασχόλησαν τα ΕΛΤΑ και όποιες άλλες θα απασχολήσουν, να γίνει εσωτερικός έλεγχος, να πάνε στη δικαιοσύνη. Και στις δύο αυτές, απομακρύνθηκαν οι φερόμενοι ως καταχραστές επί της νέας διοικήσεως. Ο ένας τον Σεπτέμβριο του 2019 και ο άλλος 31 Δεκεμβρίου του 2019. Ενώ οι ιστορίες ήταν γνωστές μήνες ολόκληρους που αφορούν τη δική σας διακυβέρνηση. Εγώ ξέρω ότι και οι δύο απομακρύνθηκαν επί της αλλαγής της διοίκησης. Αυτό ίσως απελευθέρωσε μερικούς ανθρώπους να κάνουν το καθήκον τους. Αυτό ξέρω. Στις 31 Δεκεμβρίου και 9 Σεπτεμβρίου.

 **ΜΑΡΙΟΣ ΚΑΤΣΗΣ**: Ο Πρόεδρος είναι ίδιος.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης)**: Απελευθερώθηκαν δυνάμεις. Μπορεί να υπήρχε κάποια σκιά, κύριε Κάτση. Έχει εκκρεμεί ποινική διαδικασία και δεν μπορεί να αναφερθεί όνομα.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Χιονίδης.

**ΣΑΒΒΑΣ ΧΙΟΝΙΔΗΣ (Εισηγητής της Πλειοψηφίας)**: Έβαλα κάποια ζητήματα στα οποία θα έχουμε απαντήσεις. Δεν ήταν μείζονα ζητήματα. Ένα τελευταίο είναι το πώς μπορούνε εκλεγμένοι δημοτικοί σύμβουλοι ή τοπικοί σύμβουλοι, που είναι σε παραμεθόρια περιοχή, δημόσιοι υπάλληλοι, αν μπορούν να υπηρετούν σε περιοχή της αρεσκείας τους. Επίσης, θα ήθελα να μπει ξανά το θέμα, να δούμε αν και κατά πόσο το άρθρο 16.1, στη λογική ότι θα μπορούσε να απαλληφθεί στην παρούσα φάση και να έρθει σε ένα δεύτερο χρόνο, ώστε να μπορέσουμε να δούμε ακόμη περισσότερο την υπόθεση του διαχωρισμού μεταξύ των αναπτυξιακών οργανισμών και των αναπτυξιακών εταιρειών.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας)**: Θέλω να κάνω δύο γενικές παρατηρήσεις πριν πάω στα θέματα του Υπουργείου Εσωτερικών και της Δημόσιας Διοίκησης.

Το πρώτο είναι ότι γνωρίζουμε όλοι πολύ καλά ότι όταν μιλάμε για κατάχρηση στο δημόσιο, γίνεται αυτεπάγγελτη δίωξη. Το δεύτερο είναι ότι όταν θέλουμε να κάνουμε κοινοβουλευτικό έλεγχο, απευθυνόμαστε στον αρμόδιο υπουργό. Αν, δηλαδή, εγώ, για παράδειγμα, δεν παίρνω απαντήσεις από τον κύριο Καραμανλή, δεν θα κάνω μία ερώτηση στον κύριο Γεωργαντά και θα οφείλει να απαντήσει. Άρα, όταν το Υπερταμείο είναι στην ευθύνη του Υπουργείου Οικονομικών, δεν μπορεί να απαντήσει άλλος υπουργός για λογαριασμό του Υπουργείου Οικονομικών.

Άκουσα κάποιους Βουλευτές της Νέας Δημοκρατίας που είπαν κάποια πράγματα. Ο ένας συνάδελφος είπε «να είμαστε σύννομοι», λες και είμαστε παράνομοι με τις απόψεις μας. Ας πούμε ότι ήταν μία λαθεμένη διατύπωση. Άκουσα, όμως, έναν άλλο συνάδελφο ότι «η καρδιά μας και η σκέψη μας είναι στους ακρίτες μας και τι λέει η αντιπολίτευση». Θεωρώ ότι δεν υπάρχει κάτι πιο ψευδές από αυτό. Όταν η καρδιά και οι σκέψεις είναι στους ακρίτες, τότε κάνεις άλλα πράγματα. Δεν στέλνεις τα ΜΑΤ να πλακώσουν τους πολίτες των νησιών του Βορείου Αιγαίου. Ζητάς έκτακτη σύγκλιση του Ευρωπαϊκού Συμβουλίου Κορυφής. Έτσι βάζεις την Ε.Ε. και τις χώρες της κεντρικής Ευρώπης να αναλάβουν τις ευθύνες τους.

Είπε, επίσης, ότι ο Πρωθυπουργός «τρέχει την καμπάνια διεθνικοποίησης». Ο Πρωθυπουργός δεν είναι για να τρέχει καμπάνιες. Αν ρωτήσετε και τον κύριο Θεοδωρικάκο που έχει εμπειρία σε αυτό, πρέπει να κάνει συγκεκριμένες ενέργειες και ο Πρωθυπουργός και η Κυβέρνηση και, 8 μήνες τώρα, δεν έχει κάνει ούτε αυτά που η ίδια προτείνει. Ούτε τα κλειστά κέντρα, που εμείς διαφωνούμε. Κάνει αντιπολίτευση στην αντιπολίτευση. Καλό είναι να σταματήσει όλο αυτό, δηλαδή, ποιοι είναι πιο πατριώτες σε σχέση με την επικοινωνιακή πολιτική της Κυβέρνησης και να κοιτάξει να δουλέψει. Ας φροντίσει να κάνει μία αποσυμφόρηση στα νησιά, ακόμα και με τη λογική που εκείνη πιστεύει.

Πάμε στα θέματα του Υπουργείου Εσωτερικών. Αγαπητέ συνάδελφε, την απλή αναλογική δεν την δοκιμάσαμε ποτέ στους δήμους. Δεν άφησε η Κυβέρνηση. Και τα αδιέξοδα που έχουν δημιουργηθεί με τις συνεχείς νομοθετικές ρυθμίσεις για την ακύρωση της απλής αναλογικής φαίνονται, όχι μόνο στα αποτελέσματα της τοπικής αυτοδιοίκησης, αλλά φαίνονται και στις πάνω από 40 τροποποιήσεις που έχουν γίνει στον πρώτο νόμο για την τοπική αυτοδιοίκηση που ψήφισε η Νέα Δημοκρατία.

Να πάμε στο σημερινό σχέδιο νόμου. Θέλω να χαιρετίσω τις αλλαγές που δέχτηκε ο Υπουργός. Αυτό πρέπει να γίνει, κατά τη γνώμη μου, και σε πολλά άλλα θέματα και στο προσφυγικό. Να εγκαταλειφθούν δογματισμοί που υπάρχουν και να γίνει μία συζήτηση που θα οδηγήσει σε συγκλίσεις. Θα ήθελα, όμως να πω επιμείνω σε μερικά πράγματα που είναι πολύ σημαντικά κατά τη γνώμη μου.

Κύριε Υπουργέ, στην προηγούμενη συνεδρίαση της Επιτροπής, είχατε δεσμευτεί ότι θα ζητήσετε μια γνώμη της ΕΑΑΔΗΣΥ. Θα ήθελα να μας ενημερώσετε τι είπε η ΕΑΑΔΗΣΥ, γιατί υπάρχει πραγματικό πρόβλημα με τους αναπτυξιακούς οργανισμούς, όπως προβλέπονται και επειδή ακούστηκε και από, δεν θυμάμαι το όνομα του συναδέλφου Bουλευτή, όχι του κ. Αμανατίδη, που είπε για το πρόγραμμα LEADER. Θα ήθελα να πω να είμαστε λίγο πιο προσεκτικοί για να μην κάνουμε εθνική ζημιά, διότι κάποιοι φορείς που θεωρούνται ιδιωτικοί φορείς - και από την προκήρυξη του προγράμματος LEADER - έχουν ενταχθεί σε αυτές τις αναπτυξιακές εταιρείες ως ιδιωτικοί φορείς, δεν είναι; Μην το προχωρήσω παραπάνω, γιατί αυτά που λέμε στην Επιτροπή πρέπει να είναι έγκυρα, να μην είναι στο «πόδι».

 Και θέλω, κύριε Υπουργέ, να παροτρύνουμε την Κυβέρνηση σε μερικά πράγματα να εμμένουμε για να αποδεχθεί τούτες τις αλλαγές και πιο συγκεκριμένα, θα ήθελα να επαναφέρω τις προτάσεις που σας έχουμε κάνει και τις τροπολογίες που έχουμε καταθέσει στο άρθρο 3, διότι δεν μπορεί εργαζόμενοι, προσωπικό, ιδιωτικού δικαίου ορισμένου χρόνου να ασκούν τα καθήκοντά του δημοσίου υπαλλήλου και να υπογράφουν. Πιστεύω, ότι είναι πολύ σημαντικό αυτό το θέμα και θα δημιουργήσει νέες καθυστερήσεις και πιο «χοντρά» θέματα στην τοπική αυτοδιοίκηση. Το ίδιο ισχύει για το άρθρο 4, για το Ελεγκτικό Συνέδριο. Το ίδιο ισχύει για τις παρατηρήσεις που έχει κάνει το Ελεγκτικό Συνέδριο σε σχέση με τις προγραμματικές, αλλά και με το τι σημαίνει τεχνική επάρκεια, πρέπει να εκδοθεί Υπουργική Απόφαση. Το ίδιο ισχύει με το άρθρο 5, για το άρθρο 16 που είπαν και Βουλευτές της Ν.Δ. και το ίδιο ισχύει, τέλος, με το άρθρο 12 που είναι μια σειρά από παραγράφους, όπως είναι το δικαίωμα των Οργανισμών Τοπικής Αυτοδιοίκησης για δημοψηφίσματα, όπως να διαγραφεί η φράση «με τη σύμφωνη γνώμη του οικείου δημάρχου μετά από απόφαση του δημοτικού συμβουλίου», όπως είναι η «φωτογραφική», δεν θέλω να το πιστεύω, αλλά, έτσι φημολογείται, διάταξη της παραγράφου 9 του άρθρου 12 και εδώ θέλω να κάνω μια παρατήρηση. Όποτε, μέσα από νομοθεσία του Υπουργείου Εσωτερικών, πήγαμε να αντιμετωπίσουμε χωροταξικά προβλήματα, προβλήματα περιβαλλοντολογικής αδειοδότησης ή προβλήματα συμβάσεων, τα πράγματα έγιναν πολύ χειρότερα από αυτά που έχουν να αντιμετωπίσουν. Άρα, καλό θα είναι αυτές οι διατάξεις να μην είναι τόσο «εύκολες» κατά το δοκούν, για να αντιμετωπίσουν κάποια προβλήματα, αυτή είναι η πρόθεση. Δεν τα αντιμετωπίζουν στο τέλος. Κάνουν πολύ πιο σύνθετη τη λύση στη συνέχεια και βέβαια, την απαλοιφή της παραγράφου 10 που πιστεύουμε ότι θα δημιουργήσει αξεπέραστα προβλήματα στην Τοπική Αυτοδιοίκηση.

Επίσης, θα ήθελα, κυρία Πρόεδρε, να κάνω μια διαδικαστική πρόταση ή παρότρυνση, αν θέλετε, στους αρμόδιους Υπουργούς. Αν είναι δυνατόν, να ενημερωθούμε πριν από την Ολομέλεια για το τι γίνεται τελικά αποδεκτό, γιατί υπάρχουν και επιμέρους τροποποιήσεις ή νομοθετικές ρυθμίσεις που θα κάνει δεκτές ο Υπουργός, αλλά δεν τις περιέλαβε στην τοποθέτησή του γιατί είναι δευτερεύουσας σημασίας.

Οπότε, επειδή όλο αυτό θα βοηθήσει και εμάς, αλλά και τα υπόλοιπα κόμματα της αντιπολίτευσης για την τοποθέτησή τους, καλό θα ήταν πραγματικά να μας ενημερώσει λίγο νωρίτερα αν μπορεί. Ευχαριστώ πολύ.

**ΣΟΦΙΑ ΒΟΥΛΤΕΨΗ (ΑΝΤΙΠΡΟΕΔΡΟΣ ΕΠΙΤΡΟΠΗΣ):** Βεβαίως, κύριε Σπίρτζη. Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (ΥΦΥΠΟΥΡΓΟΣ ΕΣΩΤΕΡΙΚΩΝ):** Για καθαρά διαδικαστικούς λόγους, δεν μπόρεσαν να υπογραφούν οι νομοτεχνικές βελτιώσεις, οι οποίες, επειδή λείπει και ο γενικός γραμματέας, θα έρθει σε λίγη ώρα, θα τις πάρετε στα email σας, να τις δείτε, είναι στο πνεύμα που είπαμε, κάποιες έχουν γίνει και τα λοιπά. Κάποιες, προφανώς, δεν μπορούν να γίνουν νομοτεχνικές βελτιώσεις, θα γίνουν και τροπολογίες στο νομοσχέδιο, οπότε ακολουθείται η συνήθης διαδικασία του Γενικού Λογιστηρίου και τα λοιπά. Και εκεί, πάλι άτυπα, θα σας τις στείλουμε, θα λείπει η έκθεση του Λογιστηρίου επειδή θέλει ένα χρόνο, αλλά θα τις πάρετε εγκαίρως σήμερα.

Υπάρχουν κάποια πράγματα που δεν μπορούν να γίνουν Βουλευτικές, να τα δούμε. Αν και μπαίνω στον πειρασμό να σχολιάσω τα περί απλής αναλογικής, δεν θα το κάνω, είναι καλό το κλίμα. Ας μην χαλάσουμε σε αυτό τις καρδιές μας.

Αυτό που έχω να πω είναι ότι σκοπός αυτού του νομοσχεδίου ήταν να ρυθμίσει κάποια θέματα τα οποία ήταν σημαντικά και χρονίζοντα.

Με τις τεχνικές υπηρεσίες, πράγματι, από τους πρώτους κύκλους κινητικότητας, υπήρξε μια ροή ανθρώπων από περιφερειακούς δήμους προς τα αστικά κέντρα, το οποίο είναι και φυσιολογικό γιατί κάποιοι άνθρωποι που μένουν σε αστική πόλη αν γλιτώσουν τα έξοδα που πήγαινε έλα μπορεί να είναι ένα ποσό της τάξης των 200 - 300 ευρώ μηνιαίως από καύσιμα, βενζίνες κ.λπ. Γι' αυτό τον λόγο, ιδίως στις τεχνικές υπηρεσίες, βάλαμε υποχρεωτική τη σύμφωνη γνώμη του Δημάρχου, προκειμένου, και στους δήμους και στις περιφέρειες, να φύγει κάποια τεχνική υπηρεσία. Εκεί ήταν ιδίως πιο έντονο το πρόβλημα, γιατί υπήρχε και μεγάλη ζήτηση και από τα αστικά κέντρα για μηχανικούς.

Τώρα, όλα τα άλλα θα τα παραλάβετε, θα σας τα στείλουμε εγκαίρως σήμερα, να έχετε και το τελικό σχέδιο, να διαμορφωθεί σωστά και από την Επιτροπή και νομίζω ότι, στο πλαίσιο αυτό, θα καταλήξουμε με αμοιβαίες προσαρμογές αν θέλετε σε κάποιες διατάξεις, στο καλύτερο δυνατό αποτέλεσμα.

 Έχω τη γνώμη της ΕΑΔΗΣΥ για τις πρώτες διατάξεις. Μας είπαν ότι παρέλκει η διατύπωση γνώμης, γιατί ο πυρήνας των διατάξεων είναι ακριβώς ίδιος, δεν είχε αλλαγές. Έχουμε και τη γνώμη την Α7 του 2020, θα σας διανεμηθεί και αυτή, αφορά κάποιες επιμέρους διατάξεις που δεν είχαν περάσει από την ενιαία αρχή δημόσιων συμβάσεων. Θα είμαστε σε επικοινωνία, προκειμένου να καλύψουμε οτιδήποτε άλλο προκύψει.

**ΣΟΦΙΑ ΒΟΥΛΤΕΨΗ (Αντιπρόεδρος Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εσωτερικών.

Όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα 3, 6, 10, 12, 13, 21, 23, 25, 78, 85 και 86, όπως τροποποιήθηκαν από τον κ. Υπουργό, γίνονται δεκτά κατά πλειοψηφία.

Τα άρθρα 1, 2, 4, 5, 7, έως 9, 11, 14 έως 20, 22, 24, 26 έως 77, 79 έως 84, και 87 έως 93 γίνονται δεκτά, ως έχουν, κατά πλειοψηφία.

Επίσης, γίνεται δεκτό, κατά πλειοψηφία, το ακροτελεύτιο άρθρο.

Τέλος, ερωτάται η Επιτροπή αν το σχέδιο νόμου του Υπουργείου Εσωτερικών γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

Συνεπώς, σχέδιο νόμου του Υπουργείου Εσωτερικών «Στρατηγική αναπτυξιακή προοπτική των Οργανισμών Τοπικής Αυτοδιοίκησης, ρύθμιση ζητημάτων αρμοδιότητας υπουργείου εσωτερικών και άλλες διατάξεις» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Χιονίδης Σάββας, Κάτσης Μάριος, Πούλου Παναγιού (Γιώτα), Σπίρτζης Χρήστος, Ψυχογιός Γεώργιος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 15.45’ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ** **ΚΑΙ ΔΙΚΑΙΟΣΥΝΗΣ**

 **ΣΟΦΙΑ ΒΟΥΛΤΕΨΗ**